كوردستان: په‌یڤێک له یادی کاره‌ساته‌که‌ی شاری هه‌ولێر\nپاسخي براي خانم مهرنوش موسوي\nسه‌باره‌ت به (رێكخراو‌ی ژنانی كوردی پارێزه‌ری مافی...\nبه‌بۆنه‌ی ساڵڕۆژی دامه‌زرانی کۆماری کوردستانبۆ ڕاد...\nکه‌شتی ئاسمانی هۆگێنز\nشه‌مزین جیهانی دادگایی كرا شه‌مزین جیهانی و له‌یل...\nنه‌واڵ سه‌عداوی: " به‌وپێیه پێم وایه من لێوه‌شا...\nشه‌مزین جیهانی- ڕۆژنامه نوس • بانگه‌وازی بۆ...\nله ڕۆژی 1ی فێبریوه‌ری 2004 به‌رامبه‌ر 13ی ڕێبه‌ندانی 2703ی کوردیدا ده‌ستی پیسی تیرۆریستان، نه‌وه‌كانی شه‌مشه‌مه كوێره‌كانی دوژمنی ڕوناکی و مێشک به‌سته‌ڵه‌که‌کانی سه‌ده‌كانی چاخی به‌ردین، ئه‌وانه‌ی كه ته‌نها له ژینه‌گه‌ی زینده‌به‌چاڵ و ئه‌نفالكردن و تاڵان و سه‌ربڕیندا،ده‌ژین و كه‌لاوه تاریک و تونه‌که‌کان و ئه‌شکه‌وته‌کانی سه‌ده‌کانی ناوه‌ڕاست به ماڵی خۆیان ده‌زانن، له رِۆژی جه‌ژنێکی ئاینی موسوڵماناندا ده‌رفه‌تیان هێناو به‌ناو چه‌ند مرۆڤ که مێشکیان به‌سته‌ڵه‌ک ببوو له‌کرده‌وه‌یه‌کی خۆکوژیدا پۆلێک تێکۆشه‌رو و ژماره‌یه خه‌ڵكی ئاسایی كوردیان كرده قوربانی.\nتیرۆریستان به‌و كاره نامرۆڤایه‌تییه‌یان، له هه‌رکات زیاتر ئه‌و ڕاستیه‌یان به‌دیار خست که ئه‌وانه دژی هه‌ر بایه‌خێکی مرۆڤایه‌تین و ته‌نانه‌ت بایه‌خه دینیه‌کانیش که گوایه له پێناویدا جیهاد ده‌که‌ن له‌پێ ده‌که‌ن و به ئه‌نجامدانی ئه‌و تاوانه له‌لایه‌ک ڕوی ڕه‌شی خۆیان زیاتر ڕه‌شکرد و له‌و لایدیکه‌شه‌وه بزه‌یان خسته سه‌ر لێوی دوژمنانی کوردو داگیركه‌رانی كوردستان. هه‌ر له‌و کاته‌دا به‌ڕودانی ئه‌و کاره‌ساته لاپه‌ڕه‌یه‌کی دیکه‌ی مێژووی نه‌ته‌وه‌ی ئێمه‌شیان خه‌ڵتانی خوێن کرد.\nدوژمنانی ڕوناکی و ئاوه‌دانی و نه‌یارانی ئازادی و شادی و پێکه‌نین، به‌وکاره چه‌په‌ڵه‌یان ژماره‌یه‌کی زۆر مرۆڤی کوردیان له ژیان بێبه‌شکردو کورده‌واریشیان خسته په‌ژاره‌و ماته‌مه‌وه. گه‌رچی ئه‌و کاره‌ساته جه‌رگبڕو به‌ژان بوو به‌ڵام زیاتر له پێشوو بوه هۆی له‌یه‌ک نزیکبونه‌وه‌ی کوردان و گیانی یه‌کیه‌تی و ته‌بایی زیاتر ڕۆچوه ناو ده‌روونی کوردانه‌وه. به‌جۆرێک ئه‌م تاوانه دوژمنانه‌یه نه‌ک هه‌ر ڕۆڵه‌کانی باشوری به‌ره‌و یه‌کیه‌تی پاڵنا به‌ڵکوو جارێکی دیکه‌ش له سه‌رانسه‌ری کوردستان گیانی یه‌کیه‌تی نه‌ته‌وه‌یی زیندوو کرده‌وه و له ئامه‌ده‌وه تا سنه‌و له‌وێشه‌وه بۆ سلێمانی و قامیشلۆ له‌دژی ئه‌و تاوانه خرۆشان و هه‌ستانه سه‌ر پێ.\nدوژمنانی کوردو کوردستان هه‌رکات که له‌دژی نه‌ته‌وه‌ی ئێمه تاوانێک ئه‌نجام ده‌ده‌ن خه‌ونی لاوازی و بێهیزی کورد ده‌بینن و پێان وایه که ده‌توانن له هه‌نگاونان به‌ره‌و سه‌رکه‌وتن بمانوه‌ستێنن و یانژی ڕێمان پێ وون ده‌که‌ن. به‌ڵام ئه‌گه‌ر له‌سه‌ده‌کانی ڕابردوودا کاره‌سات و ڕوداوه‌کان بۆ ماوه‌یه‌کی هه‌رچه‌ند کورتیش بێت توشی پاشه‌کشه‌و پاڵدانه‌وه‌ی کردبین، ئه‌وا ئه‌مڕۆ، ده‌بێ کاره‌سات و پیلانی ناوچه‌یی و نێوده‌وڵه‌تی زیاتر موکورمان بکات بۆ خه‌بات و زیاتر پاڵمان بنێ بۆ یه‌کیه‌تی نه‌ته‌وه‌یی و هاوخه‌باتی ژیرانه زیاتر.\nئه‌م تاوانه‌ش وه‌ک هه‌موو تاوانه‌کانی دیکه که له دژی کورد کراون. مه‌به‌ست لێدانی کورد بووه و له‌سه‌ر ئه‌وبنه‌ما کۆنه پنچی داکوتابوو که جیاوازی له نێوان سه‌رکرده‌و پێشمه‌رگه‌یه‌ک، روناکبیرێک و نه‌خوێنده‌وارێک، پیرێک و منداڵێک نه‌کات و شه‌لم کوێرم که‌س نابوێرم، ته‌ڕو وشک پێکه‌وه بسوتێنن. ئه‌م تاوانه‌ش هاوشان و هاوشێوه‌ی تاوانه‌کانی ئه‌نفال و هه‌ڵه‌بجه‌و کاولکردن و کۆمه‌ڵکوژیه‌کان و قاڕنێ و قه‌ڵاتانه‌کان و روداوه خوێناویه‌کانی سنه‌و قامیشلی و ئه‌وانی دیکه بوو. هه‌ربویه گه‌ره‌که کوردان وانه و په‌ندی لێوه‌رگرن. دوژمنانی نه‌ته‌وه‌ی ئێمه جیاوازی له‌نێوانمان دانانێن و بۆ ئه‌وان گرنگ ئه‌وه‌یه ئاواتی کوردستانێکی بێ کورد بهێننه‌دی. گه‌ر تورکه‌کان به‌و په‌ڕی دڵره‌قیه‌وه "باشترین کورد به‌و کورده بزانن که له ناوگۆڕدا" سره‌وتوه و ئیمامی بێ ئۆمه‌تی گوڕبه‌گۆڕی ئێرانیش ئه‌و دروشمه‌ی که له هه‌ر لایه‌ک بکوژری له به‌رژه‌وه‌ندی ئیسلامه‌ی کردبوه دروشمی جیهادو پاککردنه‌وه‌ی کورد له ڕۆژهه‌ڵاتی کوردستان، ئه‌وا ئه‌مڕۆش تورانیه‌کان و تێرۆریسته ناکامه‌کان هه‌ر به‌هه‌مان ڕێچکه‌و ڕێبازو هیواوه وه‌نه‌وز ده‌یانباته‌وه.\nئێستاو پاش ساڵێک له ڕودانی کاره‌ساتی هه‌ولێر، خۆزگه‌ی ئێمه‌ش زیاترو زیاتر لێک نزیکبوونه‌وه و به‌دڵه‌وه ئاشتبوونه‌وه‌ی هه‌موو باڵو خه‌ت و لایه‌ن و تاکێکی کورده‌و هیوادارین گشت لایه‌ک به تێکۆشان له‌م به‌ستێنه‌دا گیانی به‌رزه‌فڕی قوربانیه‌کانی 1ی فێبریوه‌ری و هه‌موو قوربانیه‌کانی ڕێگای ئازادی و سه‌رخۆبوونی کوردستان شاد بکه‌ن.\nله‌یادی کاره‌ساتی هه‌ولێری پاردا سڵاو له گیانی قوربانیه‌کانی ئه‌و کاره‌ساته.\nئه‌و په‌خشانه‌ش هۆنراوه‌ش به‌بۆنه‌ی ڕوداوی خوێناوی 13ی ڕێبه‌ندانی2703ی شاری هه‌ولێره‌وه، پاش تێپه‌ڕینی چه‌ند ڕۆژ(ڕێكه‌وتی 18ی ڕێبه‌ندان2703) له کۆڕێکی ماته‌مینی که بۆ قوربانیه‌کانی ئه‌و ڕوداوه له شاری ئه‌ده‌لاید به‌ڕێوه‌چوو، خوێندرایه‌وه.\nشه‌م شه‌مه كوێره‌كان\nئه‌ی دوژمنانی ڕوناكی و ئاوه‌دانی\nئه‌ی پارێزه‌رانی جه‌هل و تاریكی\nدیكتاتۆران، خوێنمژان، داگیركه‌ران\nئێوه چاوتان به جوانیه‌كان، به ئازادی و به بوونی من هه‌ڵنایه\nئێوه له تاریكی ئه‌نگوسته چاوا نه‌بێ ده‌نگتان نایه\nله كوێ په‌تی سێداره‌یه‌ك هه‌ڵخرابێت\nله كوێ گوڵی ته‌مه‌نی مرۆڤی كورد به ناڕه‌وا په‌ڕپه‌ڕ بوو بێ\nله هه‌ر جێیه‌ك خه‌ونی مناڵێك زڕێنرابێت\nله هه‌ر شوێنێك ئازادی من خنكا بێت\nله هه‌ر جێیه‌ك شین و گریان سێڵاوی فرمێسكی لێ هه‌ستابێت\nئا له‌و جێیه\nوه‌ك مێرده زمه‌ی تاریكی و زۆر\nبۆ ناو سۆمای\nله ناو بۆری هه‌ناسه‌ی پاكی ئێمه\nگه‌رد و تۆز بوون\nله گۆڕه‌پانی شایی و لۆغانی مه\nخه‌م پژێن و هه‌ناو ته‌زێن بوون\nله كاتی شیرین خه‌وا\nدێوه‌زمه و شه‌وه‌ی كوێر بوون\nبه‌ژنی ئارامگرتووی هه‌ولێرتان\nكۆڕی شایی و بزمی وڵاته‌كه‌متان خه‌م باران و نوقمی خوێن كرد\nله به‌ره به‌یانی یه‌كێك له جوانتری ڕۆژه‌كانی وڵاتی من\nبه شمشێری ئه‌قڵ پووچه‌كانی سه‌رده‌می تاریكی\nلاشه‌ی سه‌دان ڕۆڵه‌ی گه‌لێكتان خه‌ڵتانی خوێن كرد\nكه ته‌نیا ئازادی ده‌وێ\nئه‌ی شه‌مشه‌مه كوێره‌كان\nئابڕوی تكاوی خۆتان، له لای من و\nله هه‌ولێرێ كۆبكه‌نه‌وه\nقور به سه‌رتان\nكورد له جێوه\nبۆئازادی و سه‌رخۆبوونی\nله قوربانی نه‌ترساوه\nئه‌م جاره‌شیان دڵنیابن\nئیتر مێشكمان، جێگه‌ی پۆخڵه‌واتی\nهاونژادی و برای دینی و هاووڵاتی!\nله گه‌ڵ ئێوه‌ی نابێته‌وه\nئیتر مێشكمان سه‌ر چاوه‌ی كانی ڕوونی هۆشیار بوونه\nئه‌وه‌ی له دوێنێی مێژوودا\nبه شمشێرێكی ژه‌نگاوی و قین\nله هێرشی ئه‌ل و ما~ و لادا\nپه‌ستاتانه ناو مێشكی كورد\nڤایرۆسێكی لیخن بوو\nجه‌سته‌ی ماندووی كوردی پێ په‌ك نه‌خرا\nبیری كوێر و\nسه‌ده‌كانی ئه‌نفال و جیهادو كۆكوژی\nده‌تانه‌وێ حه‌زی پیسی شۆڤێنیانه‌ی\nئه‌عرابیه‌تی و ئه‌تراكیه‌تی\nبۆ سه‌ر خۆزگه و خاكو، هیوای من\nئه‌و سه‌رده‌مه به‌سه‌ر چوو\nكه خۆخۆری وه‌ك نه‌خۆشی\nله جه‌سته‌ی هزرو\nئێوه بێزراوو پۆخڵه‌واتی سه‌ده‌كانی ڕابروون و\nئه‌و سه‌رده‌مه به‌سه‌ر چوو كه بتوانن\nداری به‌ر گرتووی ئازادیمان\nپه‌ڕتوكخانه‌ی هزرو بیرمان\nوه‌ك سه‌رده‌می كابرای گۆرین\nبسوتێنن و داگیرمان كه‌ن\nئه‌ی شه‌م شه‌مه كوێره‌كان\nدیكتاۆران، خوێنمژان، داگیركه‌ران\nئێوه له تاریكی ئه‌نگوسته چاوا نه‌بێ\nبڕۆن لێره .... بڕۆن لێره\n6ی فێبریوه‌ری 2004\nposted by خالید عه‌زیزی | 17:46


بەشداریی PAK لە چوارەمین ساڵیادی ڕێفراندۆمی مەزنی گەلەکەمان بۆ سەربەخۆیی | نوێنەرایەتی ئوروپا پارتی ئازادیی کوردستان\nبەشداریی PAK لە چوارەمین ساڵیادی ڕێفراندۆمی مەزنی گەلەکەمان بۆ سەربەخۆیی\nڕۆژی شەممە ڕێکەوتی 25.09.2021 کاتژمێر 1ی پاش نیوەڕۆ لە شاری کۆلنی وڵاتی ئاڵمانیا ڕێوڕەسمێک بۆ یادەوەریی ڕێفراندۆمە مەزنەکەی باشوری کوردستان بۆ سەربەخۆیی پێکهات.\nلەو ڕێوڕەسمە دا کە پارتی ئازادیی کوردستانیش به فەرمی بانگهێشتی کرابوو، نوێنەری PAK لە وڵاتی ئاڵمانیا بەشداری کرد و هەر بەو بۆنەیەشەوە وتارێکی پێشکەش بە ئامادەبوان کرد.\nلە بەشێکی وتەکانی دا بەڕێزیان بە ئاماژەدان بە ئاڵوگۆڕەکانی دوای ڕێفراندۆم جەختیان کردەوە کە گەمارۆ خستنە سەر کوردستان چ لە بواری دیپلۆماسی و چ لە بواری ئابووری دا نەیانتوانی پاشەکشە بە ئیرادەی گەلی کورد بۆ سەربەخۆیی بهێنن.\nجەنابیان هەروەها باسیان لە ئیرادەی پۆڵایینی سەرکردایەتیی هەرێمی کوردستان کورد کە پشت ئەستوور بە گەلەکەمان توانیان بەربەستەکانی دوای ڕێفراندۆم بشکێنن و بەسەریان دا زاڵ بن و لە ئێستا دا دەبینن کە چۆن دەرگای دیپڵۆماسیەت بەسەر هەرێمی کوردستان دا کراوەیەو وڵاتانی دنیا چۆن ڕوویان لە هەڕێمی کوردستان کردووە.\nجەنابیان هەروەها باسیان لە گرینگیی هاوئاهەنگیی لایەنە سیاسیەکان کردەوەو بە پێویستیان زانی کە ناوماڵی کورد یەکبخرێتەوە و بە یەکبوونمان بتوانین مافە زەوت کراوەکانی گەلەکەمان بۆ گەیشتن بە سەربەخۆیی و سەرفرازی بەدەستبێنین.


کورد چۆن ڕوبەڕووی جەنگی سایبەر ببێتەوە؟\nئینتەرنێت ئامرزاێکە بۆ گۆڕانکاری کۆمەڵگاو بنەمایەکی سەرەکی گەشەپێدانی وشیاری مرۆڤ و پێشکەوتنی گەلانیشە. ئەگەرچی پێشکەوتنی تەکنۆلۆجیای ئینتەرنێت زۆر خێرا چووە ناو هەمو بوارەکانی ژیانی مرۆڤەوە بەڵام کاریگەری گەورەشی خستۆتە سەر ئاسایشی نەتەوەیی، بنکەی سەربازی و شێوەکانی جەنگی وڵاتانی دنیا. ویلیام لین لەساڵی ٢٠١٠ جێگری وەزیری بەرگری ئەمەریکا بوو لە گۆڤاری فۆرن ئەفێرس (Foreign Affairs) ڕایگەیاند.. بەدرێژایی مێژوو ئینسان لەزەوی و دەریاو هەواو ئاسمان جەنگی کردوە، بەڵام لێرە بەدواوە فەزای سایبەر لەبۆشاییەکانی ئاسمان دا دەبێتە بەرەی جەنگ، سوپاکان لەو فەزایەوە هێرش دەکەنە سەر یەکتر. جەنگی سایبەر (نەوەی پێنجەمی جەنگ)، جەنگێکی کاریگەرترە لە جەنگە باوەکان، بۆیە ئەمەریکا وەک داهێنەری تەکنۆلۆجیای ئینتەرنێت و زلهێزێکی دنیا، لەسەرەتای نەوەدەکانی سەدەی ڕابردوەوە حاڵیبوە لەبایەخی جەنگی سایبەر، بۆیە هەر زوو سوپایەکی سایبەری لەچەندین بەرەو بەشی جیاواز دامەزراندو لەشوێن و بەمەبەستی جیا جیا لەکاردان، زۆرجاریش هێرشی پێکردۆتە سەر نەیارو دوژمنەکانی. لەساڵی 2000 بۆ یەکەمجار سوپای ئەمەریکا لەجەنگی ئەفغانستان درۆنەی ( فڕۆکەی بێفڕۆکەوانی ) بەکارهێنا کەلیوای سایبەر دەریای ئەتڵەسەوە درۆنەکانیان ئاراستە دەکرد، بەمەش یەکێک لەچەکە کاریگەرەکانی جەنگی سایبەر دەرکەوت. لەوکاتە بەدواوە زۆربەی وڵاتە زلهێزەکان، بەتایبەت ئەمەریکاو چین و ڕوسیا تواناکانیان لەدەستگرتن بەسەر فەزای سایبەردا چڕ کردەوە و کۆمپانیا پیشەسازیەکانی جەنگیش کەوتنە پێشبڕکێی دروستکردن و بەرهەمهێنانی درۆنەو چەکە جۆراوجۆرەکانی سایبەر. یەکێک لەچەکە کاریگەریەکانی سوپای سایبەری ئەمەریکا لەشێوەی زەردەواڵەیەکی زیرەکە، دەتوانرێ ئاراستەی بەرەی جەنگ، ناوماڵ، شەقام یان هۆڵی کۆبونەوە هتد.. بکرێ، بەو وێنەی دەیدرێتێ ئامانجەکە دەناسێتەوەو لەناوی دەدات. دوای ئەم پێشکەوتنانە سەرۆکی ئەمەریکا لەساڵی ٢٠١٦ ڕایگەیاند کەدەبێ پێنتاگۆن هەژمونی خۆی بەسەر فەزای سایبەردا بسەپێنێ و باڵادەستی تەکنۆلۆجیا ئەلکترۆنیەکانی وەزارەتی بەرگری ئەمەریکا ئاسمان داگیر بکات.\nمەترسی سوپای سایبەر لە سەر کورد؟\nئێران یەکێکە لەو وڵاتانەی کە سوپایەکی چالاکی سایبەری دامەزراندوە، لەتۆڵەی ئەو هێرشانەی ئەمەریکا لەساڵی ٢٠١٠ کردیە سەر کورە نەوەویەکانی، ئێرانیش هێرشکردنە سەر سیستەمی بانکەکانی ئەمەریکا وەڵامی دانەوە، دواتریش درۆنەکانی ئێران چالاکانە لەجەنگی سوریاو یەمەن دەرکەوتن.\nتورکیا سوپایەکی تۆکمەی سایبەری پێکهێناوەو بەهاوکاری ئەمەریکاو ئسرائیل و بەریتانیاو کەنەدا کارخانەی پیشەسازی درۆنەی دامەزراندو بۆجاری یەکەم درۆنەکانی ( بیرقدار TB2 ) لەعەفرین لەدژی کورد بەکارهێنا، دوابەدوای ئەوەش دەیان درۆنەی لە دژی کورد ناردە سەر سلێمانی و قندیل و گوندەکانی کوردستان، هاوکات سوپاکەی خەلیفە حەفتەریان لەچەند ناوچەیەکی لیبیا تێکشکاند، بێشک عێراقیش لەداهاتویەکی نزیکدا جبەخانەو سوپای سایبەر بنیات دەنێ. بەوپێیەی لەناوچەکەدا کێشەی کورد بێچارەسەر لەجەنگ و ئاڵۆزیدایە، لەداهاتودا سوپای سایبەری ناوچەکە دەبێتە گەورەترین مەترسی لەسەر کورد.\nکورد لەکوێی ئەم جەنگەدایە؟\nجەنگی سایبەر وێڕای ئەوەی لەهەمو بوارەکانی سیاسی (هەڵبژاردنەکان)، ئابوری و کۆمەڵایەتی هتد.. بەنەرمی بەکاردێت، لەمەیدانی جەنگ و ڕوبەڕوبوونەوەشدا کەم مەسرەفە، بۆیە لەچەند دەیەیەی داهاتودا ئەم جەنگە جێگای جەنگە باوەکان (تقلیدی) دەگرێتەوە، بەتایبەت کەجەنگی سایبەر پێویستی بەئیمکانیەت و بودجەی زەبەلاح نیە، بەڵکو پێویستی بەکۆمپیوتەرو ئینتەرنێتە، پێویستی بەعەقڵە عەقڵ.. واتە هەر میللەتێک لەم دنیایەدا خاوەن ئینتەرنێت و کۆمپیوتەرو عەقڵی داهێنەرانەی پێشکەوتو بێت، دەتوانێ سوپای سایبەر دامەزرێنێ، ئەگەر بەسەر دوژمنەکانیشیدا سەر نەکەوێ بەرگری دەکاو خۆی لەشکست دەپارێزێت. کەچی حزبەکانی کوردستان، بەتایبەتی (یەکێتی و پارتی) سوپای سایبەریان دامەزراندوە بەڵام هیچ دیدگایەکی ستراتیجی بەرگریکردنیان لەبەرامبەر دوژمناندا نیە، بەپێچەوانەوە توانای گەنجە بەهرەمەندەکان لەڕوتکردنەوەی ناوگەڵ و دزینی زانیاری لەسەر ژیانی تایبەتی هاونیشتیمانیان و هاکردنی ئەکاونت و پەیجی نوسەرو ڕۆژنامەوانە ئازادەکان، کادیرو چالاکوانە مەدەنی و سیاسی و کەسایەتیە نەیارە حزبیەکانی خۆیاندا بەکاردێنن، بەشێکی زۆر لەوانەشی لەسوپاکەدا نین تواناکانیان لەیاری پۆپجیدا ئەپوکێتەوە.\nکورد چۆن لەجەنگی سایبەردا بەرگری لەخۆی بکات؟\nوەزارەتی بەرگری زۆرێک لەوڵاتانی پێشکەوتوی دنیا گەنجە بەهرەمەندەکانی بواری ئای تی، یان هاککەرەکان لای خۆیان دادەمەزرێنن و بەهاوکاری زانکۆو کۆلیجەکان برەو بەتواناکانیان دەدەن لەبواری ئینسانی و نیشتیمانی و تەنکۆلۆجیای ئای تی داو پاشان لەبەرژەوەندی نیشتیمانەکانیاندا دەیانخەنە کار. کورد دەبێ لەگەڵ ئەم پێشکەوتنەدا بیر لەداهاتوی بکاتەوە، هاوشێوەی وڵاتان سوپایەکی کارای سایبەر لەگەنجە داهێنەرەکانی بواری ئای تی دابمەزرێنێ، لەڕێگای زانکۆکانی دەرەوە و کوردستان برەو بەتواناکانیان بدات لەبواری ئای تی، بەموراڵی نیشتیمانی و ژیندۆستی و ئینسانپەوەری و لەوەزارەتی پێشمەرگە ڕێکبخرێن، لەکاتی دەستدرێژی دوژمناندا بەرگری بکەن و سەر لەژورەکانی عەمەلیات و فڕۆکە درۆنەکانی دوژمن بشێوێنن و ڕێگە لەهێرشەکانیان بگرن، لەوەڵامی هەر هێرشێکی داگیرکەرانیشدا هێرش بکەنە سەر دام و دەزگا ستراتیجیەکانیان. ئاخر کورد هەتا ماوە دەبێ بەشێکی زۆر لەتوانای گەنجەکانی تەرخان بکات بۆ بەرگریکردن لەدژی هێرشی داگیرکەران.\n1 شەڕی ئەردۆغان و پارتی، بەرگری پەکەکە\n2 شەڕی پەکەکەو کابینەکەی مەسرور بارزانی\n3 ئەوەی بەعوسمانیەکان نەکرا ترامپ ڕێگایدا ئەردۆغان بیکات


كاك عەلی حەمە ساڵەح راست دەكات، بەلام !!!\n"موچەكەی كاك عەلیش 17 جاری موچەی مامە ریشەو ئەبو ڤیانە"!!\nلەبەر ئەوەی 12 ساڵە وەك دەستپێشخەرییەك خۆم و هاوڕێیانم لە هەڵمەتی دادپەروەری كارمان لەسەر ئەو دۆسیەیە كردووە، ئاراستەی رای گشتی و بڕیارەكانمان گۆڕیوە، بیرۆكەكەمان هێناوەتە كوردستانەوە، وە ئەم لیستەشمان زۆر زووتر بڵاو كردۆتەوە، بۆیە ئەم چەند دێرە دەنووسم .\nرۆژی 10 سەپتەمبەر، وەك هەموو رۆژەكانی دی، كاك عەلی حەمە ساڵەح بابەتێكی بلاو كردەوە بەناوی " لەم نادادیە تاڵە - چوار عەرەب بەوەزیر و بریكاری وەزیر خانەنشینن لە هەرێم"، لە سەردێری بابەتەكەوە دەردەكەوێت ناوبراو بێدادییەكە تەنها لەوەوە دەبینێت ئەم كەسانە عەرەبن، ئەگەر كورد بونایە وەك ئێستا بەلایەوە ئاسایی بوو، وەك لە 33 وەزیرو 37 وەكیل وەزیر، كە پیشەكانیان نەبینیوە وە زۆریشیان دەناسێت باسیان ناكات، تەنها ئەم 4 كەسەی هەڵنابژارد، دەنا خۆ 4 شیوعی دیكەی كوردیش لە لیستەكەدا هەن، ئەمانە لانیكەم كۆی گشتی 70 كەسن، تەنها وەزیرو وەكیل وەزیر بەو پۆستانە خانەنشین كراون، زۆریشیان ناسراون و ماندوبوونیان بە وەزیری بەراورد ناكرێت.\nئەم چوار تێكۆشەرە دەبوایە عەرەب بوونەكەیان، كریستانی بوونەكەی هانا ئیمتیاز بووایە بۆیان، نەك نەنگی و پلە دویی، ئەو ئیمتیازە لە ئەنجامی پیاوو ژن باشی و چالاكوانی مەدەنی بوونەوە نەبووە وەریانگرتووە، بەڵكە ئیمتیازێكە لە ئەنجامی شاخەوە وەك كەسانی دی بەدەستیان هێناوە، كە هەندێك بەو هۆیەوە بوونە خاوەند گرد و چاڵە نەوت و شاخ و شار و كارگا، بە ناویش كەس ناوێرێت ناویان بهێنێت زمانی دەبڕنەوە.\nئەمانیش وەك چەند هاوحزبییەكی كاك عەلی لەشاخ پێشمەرگە بوونە و ئێستا لە پای تێكۆشانیان هەڵگری پۆست و موچەیەكی نادادپەروەرین، كە زۆر زیاترە لە موچەی شەهیدان، پێشتر بە نامەی فەرمی داومان لە پەرلەمانەكەی خۆیان كرد كە موچەی شەهیدان ببێتە ستانداری موچە لە كوردستان، هەموو موچەیەك بە موچەی شەهیدان بپَورێت، گاڵتەیان بەو داواكارییە دەهات، بە تەوسەوە نامەكەیان فڕێ دەدا.\nلەمەدا لە گەڵیم چۆن دەبێت تێكۆشەرێك چەندە قوربانی دابێت لە موچەی شەهیدان زیاتر وەربگرێت، بە تەواوی پشتیوانم، هەرچەندە موچەكەی خودی كاك عەلیش 17 جاری موچەی ئەبو ڤیان و مامە ریشە و مەلا ئاراس و بەكر تەلانییە؟، بۆیە موچەی تۆ و خانەنشینی ئەبو كاروان و ئەو 4 تێكۆشەرە عەرەبەو ئەو 1450 موچە بالایە و ئەو 715 موچە بالا نا یاسییە، ئەو 33 وەزیرە خانەنشینەی كە پیشەكانیان نەبینیووە، زۆریان تێكۆشەرن شایستەی ناوو پێگەی زیاترن نەك موچەی بانتر وە ئەو 37 وەكیل وەزیرە بە هانا ئیدواردی كریستانیشەوە هەمووی نا دادپەروەرییە، نابێت كەسیش داكۆكی لە نادادپەروەری بكات نەخوازەلا شیوعی و كۆمۆنیست و چەپیش بێت، زمانی خوارە بێت بە قەولی پیرێژنان وتەنی\nئێمە رەخنە لە ناوی پۆستەكە ناگرین كە ناوی وەزیرە، رەخنە دەبێت لەوەندەی وەریدەگرن بگرین، كە جیاوازی زۆری خولقاندووەو نا دادپەروەرییە، دەنا زۆری ئەوانە بیان ویستایە دەبونە وەزیر، كە وەزیر دانەر بوون، بۆ كاك قادری حاجی عەلی بیویستایە نابوو بە وەزیر؟، ئایا شایستەی زیاتر نییە؟؟، دەوێریت رەخنە لەو بگریت بۆ ناوی لەو لیستەیە؟؟ خۆ دەنا ئەو 4 تیكۆشەرە كە سیانیان لە ژیان نەماون، یەكیان پێش خانەنشنییەكە بە دەیەیەك كۆچی كردووەو ئاگای لەم بەزمە هەر نییە، بەوانەی ناو حیزبەكەی تۆشەوە، دەیان و هەزاران جاری تۆو پەرلەمانتاران و وەزیرو جێگیری وەزیرو بەڕێوەبەری گشتییە یاساییەكان ماندوو نەبوونە؟؟، دەقەی پێشمەرگایەتی بەراورد ناكرێت بە ماندوو بوونی ئەو موچە باڵایانە، لێ مەگەر ئەوان بۆ دادپەروەری نەچوونە شاخ؟؟، ئیتر ئەم موچەیە لە پاش چی؟؟؟؟، بەتایبەتیش شیوعی بێت، فەهد و سەلام عادیل ساسۆن دەلال و ........ دینارێك موچەیان هەبوو؟؟؟، ئارام و ئازاد هەورامی گرد و كارگاو كارخانەیان هەبوو؟؟؟، ئەگەر بۆ خەڵكانێك نا دادپەروەریی بێت بۆ شیوعی و چەپ عەیبەشە، شەرمییە.\nكاتێك شیوعیەك، چەپێك دەدەن بە تەكما بە ئۆتۆمۆبیلە گران بەهاكانیانەوە، هێندە رقم لێیان دەبێتەوە مەگەر خوا بزانێت، بە من بێت ملیان لە رەگا هەڵقەنم، كە بۆمیش رادەگرن سوار نابم لە گەڵیان، بەلام هەموو عەسرانێك تۆو حیمایەو سایەق و ئۆتۆمۆبیلەكەتم دەبینی ئاسایی بوو چونكە ئیدعای یەكسانیت نەكردووە، یەكجاری حیزبی بۆرژوازین شەڕ لەسەر بەشە كەن نەك دابەشكردن.\nقسور بە شیوعی و چەپەكان مەكە، بەلام لە روانگەی عەرەب بوون و ژن بوونەوە نا، بزانە ئەوە رەگەز پەرستی و فاشستییە، كە جاری دووەم كەوتویتەتە ناو هەڵەی گەورەترەوە لە جاری پێشوو، بەوەی دەڵێیت "ڕەوایە ئەوەی تەقەی لە ئاسۆی قومری كرد موچەكەی چارەكێكی هەنا ادور نەبێت!"، بۆ تەنها هەنا، لەكاتێكدا تەنانەت لەناو ئەو 4 عەرەبە بە قەولی فاشیستانەی خۆت موچەی لە هەموویان كەمترە، دەزانی سەگیش بە ژن نا حەپێت لە كۆمەڵگای محافیزەكاردا وەك خۆت ئیدعات كردووە لەوێوە هاتویت.\nدەزانی 1470 خانەنشینی پلە بالا لە كوردستاندا هەیە، 715یان نا یاسایین، 1166 كەسیان كەم و كوڕی لە دۆسیەكانیان هەیە، زۆرێك لەو 715 ەكەسە پێشمەرگایەتیشیان نەكردووە، بەشێكیشی دیكەشی لە حیزبی شیوعی و ئیدعا كەرانی چەپی دەرەوەی پەكەكەو كۆمۆنیستی كرێكارین، لە ناویانیشدا هەیە تەنها چەند مانگێك لە بەردەم سپلیت كارەكەی ئەنجامداوە، تیایاندا هەیە چەندین ساڵ خزمەتی پێشمەرگایەتی و رۆژنامەنووسی و ئاوارەیی بۆ نووسراوە بە ساختە؟؟؟؟، هەشە پۆستەكەی بینیوە بەلام لە سەردەمی بەعسدا؟؟،دەزانی چەند پێشمەرگە خانەنشینە هێندەش خزمەتی بردۆتەوە بۆ سەر پیشەكەی .\nلە پەراوێزی ئەم نووسینەدا دەمەوێت چیرۆكی خانەنشینی كازم حەبیب بگێڕمەوە، دەیزانی خەریكی ئەو هەڵمەتەم و دەستخۆشی لێمە كرد وتی" من مامۆستای زانكۆی فەسڵ كراو، بەڕێوەبەری گشتی لە وزارەتی كشتوكاڵ بوومە لە عێراق، زیندانی سیاسی لە گەڵ تاڵەبانی لە یەك ژور، دوای روخانی رژێم هاتمەوە بچم لە عێراق مامەڵەی خانەنشینی بكەم، تاڵەبانی ناردی بە دواما وتی بۆ كوێ، دیارە من نەماوم، دەبێت لە كوردستان خانەنشین بیت، مافت بەسەرمانەوە هەیە، ئەوە منی تووشی ئەم بەزمە كردو نازانم چی بكەم، دەنا لەوێ هەم ئیمتیازاتم زیاتر بوو، هەمیش هەموو رۆژێك نایدەنەوە چاوماو دەنا من پێم خۆش نەبوو بە پێشمەرگایەتیش لە كوردستان خانەنشین بم، وەڵا كاكە عەلی، جەلال وەرەتنی .\nلیستی ناوەكان پێشتر بلاومان كردۆتەوە:


سعوود مه‌لا سه‌رۆكی ئه‌نه‌كه‌سه: سه‌ركردایه‌تی گه‌ڕاونه‌ته‌وه رۆژئاوا و ده‌گه‌ینه رێككه‌وتن\n:: AM:09:00:20/03/2020 \nسعوود مه‌لا سه‌رۆكی ئه‌نجوومه‌نی نیشتمانی كورد له سووریا "ئه‌نه‌كه‌سه"، له‌م دیمانه‌یه‌ی "وشه"دا باس له دۆخی سووریا و دانوستانه‌كانی نێوان ئه‌نه‌كه‌سه و په‌یه‌ده ده‌كات و رای ده‌گه‌یه‌نێت كه "هه‌نگاوی باشیان ناوه و باره‌گاكانی خۆیان كردووه‌ته‌وه، سه‌ركردایه‌تیی ئه‌نه‌كه‌سه‌ش گه‌ڕاوه‌ته‌وه بۆ رۆژئاوا".\nمیله‌تی رۆژئاوای كوردستان داوا ده‌كه‌ن هه‌موو پارته كوردییه‌كانی رۆژئاوا یه‌كهه‌ڵوێست و یه‌كگرتوو بین\nمه‌لا سوپاسی حكوومه‌تی هه‌رێمی كوردستانیش ده‌كات كه هه‌میشه هاوكار بووته بۆ ئه‌وه‌ی بگه‌نه رێككه‌وتن.\nدۆخی سووریا چۆن ده‌بینن به‌تایبه‌ت رووداوه‌كانی ئه‌مدواییه‌ی نێوان توركیا و رووسیا؟\nدۆخی سووریا زۆر خراپه و چه‌ندان وڵات هاتوونه‌ته سه‌ر خه‌ت و به‌سه‌ر سه‌ری میله‌ته‌كه‌وه وه‌ستاون، له‌وانه توركیا و رووسیا و ئێران و ئه‌مه‌ریكا و رژێمی سووریا، خواستی خۆیان له‌سه‌ر گه‌لی سووریا جێبه‌جێ ده‌كه‌ن، بۆیه ئه‌گه‌ر له واقیعی سووریاوه ته‌ماشا بكه‌ین، بۆمان ده‌رده‌كه‌وێ سووریا پارچه پارچه بووه، به‌شێكی له بن چاودێری رووسیا، به‌شێك له بن چاودێری ئه‌مه‌ریكا، به‌شێك له بن چاودێری توركیادایه و هه‌مووان سیاسه‌تی خراپ دژی خه‌ڵكی سووریا پێڕه‌و ده‌كه‌ن.\nئه‌ی چاره‌سه‌ری ئه‌م دۆخه‌ی سووریا چییه تا له‌و هه‌موو ناخۆشییه رزگاری بێت؟\nچاره‌سه‌ر ئه‌وه‌یه هه‌موو سووریا یه‌ك بگرێت و ئۆپۆزسیۆن یه‌كگرتوو بێت و نه‌ته‌وه یه‌كگرتووه‌كان بێنه سه‌ر خه‌ت، فشار له‌و وڵاتانه بكه‌ن كه به‌رژه‌وه‌ندییان له سووریا هه‌یه هه‌ندێكیان ده‌ست له سووریا بكێشنه‌وه و چاره‌سه‌ریی ئاشتییانه بدۆزنه‌وه، سیستمه‌كه بكرێته په‌رله‌مانی و هه‌موو پێكهاته‌كان بگه‌نه ئامانجی خۆیان.\nئێسته پێوه‌ندی ئێوه و ته‌ڤده‌م له چ ئاستێكدایه دوای ئه‌وه‌ی له ماوه‌ی ڕابردوو زنجیره‌یه‌ك كۆبوونه‌وه‌تان هه‌بوو بۆ رێككه‌وتن؟\nدانوستانه‌كان به‌رده‌وامییان هه‌یه و نه‌وه‌ستاون، بۆ ئه‌وه‌ی بگه‌ینه چاره‌سه‌رییه‌ك بۆ كێشه‌كان و نزیك له‌یه‌ك بین، له‌به‌رژه‌وه‌ندی حزبی دوور بكه‌وینه‌وه و زیاتر خزمه‌تی وڵاتی خۆمان بكه‌ین.\nهیچ هه‌نگاوێكتان ناوه تا بگه‌نه رێككه‌وتن؟\nدیداری به‌رده‌وام هه‌یه و له ماوه‌یه‌كی نزیكدا هه‌نگاوی باش ده‌نرێت، به‌ڵام تا ئێسته به كردار هیچ نه‌كراوه ته‌نیا ئاشتبوونه‌وه‌یه‌كی باش هه‌یه و له جاران زۆر باشتره.\nده‌مانه‌وێ متمانه له نێوانماندا هه‌بێت و چاره‌نووسی ئه‌و كه‌سانه دیاری بكه‌ین كه تا ئێسته دیار نین، له‌ناویاندا نۆ سه‌ركرده‌ی ئێمه هه‌ن.\nئایا تا ئێسته ئێوه وه‌ك سه‌ركردایه‌تیی ئه‌نه‌كه‌سه، نه‌گه‌ڕاونه‌ته‌وه رۆژئاوای كوردستان كه پێشتر لێتان قه‌ده‌غه كرابوو؟\nهه‌موو سه‌ركردایه‌تیی ئێمه گه‌ڕاونه‌ته‌وه رۆژئاوا ته‌نیا من نه‌بێت كه له ده‌ره‌وه بووم بۆ چاره‌سه‌ری نه‌خۆشی، له ماوه‌یه‌كی نزیكدا منیش ده‌گه‌ڕێمه‌وه و كاری خۆمان ده‌كه‌ین و دانوستانه‌كان به‌رده‌وام ده‌بن.\nكێن ئه‌وانه‌ی ده‌ستپێشخه‌ری ده‌كه‌ن تا بگه‌نه رێككه‌وتن؟\nئێمه ئه‌وكاته دانوستانه‌كانمان سه‌ركه‌وتوو ده‌بێت كه وڵاتانی هاوپه‌یمان ناوبژیوانی بكه‌ن و له‌ژێر چاودێری ئه‌وان و هه‌رێمی كوردستان بێت، به‌ڵام ئه‌گه‌ر ئه‌وان نه‌بن، به‌ربه‌ست له نێوانمان دروست ده‌بێت.\nئێسته ئێوه دانوستان له‌گه‌ڵ كێ ده‌كه‌ن، له‌گه‌ڵ حزبه‌كان یان ئیداره‌ی رۆژئاوای كوردستان؟\nئێمه ئێسته وه‌ك هه‌نگاوی یه‌كه‌م گفتوگۆ له‌گه‌ڵ په‌یه‌ده ده‌كه‌ین و ئه‌گه‌ر له‌گه‌ڵ ئه‌وان بگه‌ینه رێككه‌وتن، ئه‌وكات هه‌نگاوی تر ده‌نرێت و دانوستان له‌گه‌ڵ ئه‌وانه‌ی تریش ده‌كه‌ین .\nچ داواكارییه‌كتان له رۆژئاوای كوردستان هه‌یه؟\nئێسته رۆژئاوا له رووی ئیداره و سه‌ربازی له ده‌ست په‌یه‌ده‌دایه و فشار له‌سه‌ر میله‌ت هه‌یه كه ناتوانن هیچ بكه‌ن، ئیداره‌كه به‌شێوه‌یه‌كی دیكتاتۆری به‌ڕێوه ده‌چێت، بۆیه ئه‌گه‌ر له‌م دۆخانه رزگارمان بێت و چاره‌سه‌ر بێت، كێشه‌كان زوو چاره‌سه‌ر ده‌بن.\nئه‌ی چاره‌نووسی له‌شكری رۆژ چی ده‌بێت؟\nهه‌ر كاتێك رێككه‌وتن كرا، له‌شكری رۆژ ده‌گه‌ڕێته‌وه بۆ پاراستنی میله‌تی خۆمان له رۆژئاوای كوردستان، نه‌ك بۆ شه‌ڕی براكوژی، بۆیه جارێ ناگه‌ڕێته‌وه.\nرۆڵی سه‌رۆكی حكوومه‌تی هه‌رێم چۆن ده‌بینن بۆ چاره‌سه‌ركردنی كێشه‌كانی نێوان هه‌ردوولاتان؟\nرۆڵی ئه‌وان هه‌میشه بۆ چاره‌سه‌ر بوو و هیچ كات نه‌یانویستووه زیانمان به‌ربكه‌وێت، به‌رده‌وام هاوكاری رۆژئاوای كوردستانیان كردووه و ئێمه‌یش سوپاسیان ده‌كه‌ین، هه‌ر شوێنێك كورد پێویستی به ئه‌وان هه‌بێت ده‌ستی ده‌گرن، بۆیه رۆڵێكی باشیان هه‌بووه له دانوستانه‌كان.\nئه‌ی باره‌گاكانی خۆتان هه‌موو كردووه‌ته‌وه؟\nزۆرینه‌ی باره‌گاكانی خۆمان له رۆژئاوای كوردستان كردووه‌ته‌وه و پرۆسه‌كه به‌رده‌وامیش ده‌بێت تا هه‌موویان ده‌كرێنه‌وه.\nكه‌واته تا چه‌ند گه‌شبینن ئه‌مجاره بگه‌نه رێككه‌وتنێك؟\nمن زۆر گه‌شبینم ئه‌مجاره بگه‌ینه رێككه‌وتن، چونكه زه‌وینه زۆر له‌باره بۆ ئه‌وه‌ی رێككه‌وتن بكرێت، میله‌تی رۆژئاوای كوردستان داوا ده‌كه‌ن هه‌موو پارته كوردییه‌كانی رۆژئاوا یه‌كهه‌ڵوێست و یه‌كگرتوو بین تا بتوانین خزمه‌ت به رۆژئاوای كوردستان بكه‌ن.\nدیمانه - بڵند ئیبراهیم


پشتیوانێكی ئەردۆغان دەستلەكاركێشانەوە لە ئاكەپە راگەیاند\nئەردۆغان لەگەڵ عەلی باباجان، جێگری پێشوی سەرۆك وەزیرانی توركیا\nعەلی باباجان، جێگری پێشوی سەرۆك وەزیرانی توركیا، ئەمڕۆ دوشەممە، ئاشكرایكرد كە دەستی لە پارتی دادو گەشەپێدان(ئاكەپە)ی دەسەڵاتدار بەسەرۆكایەتی رەجەب تەیب ئەردۆغان، كێشاوەتەوە ئەوەش بەهۆی "ناكۆكی قوڵ"ەوە لەسەر ئاڕاستەی حزبەكە. ئەو كە ساڵانێك بە پشتیوانێكی بەهێزی ئەردۆغان دەژمێردرا، هێمای بۆ ئەوە كرد كە توركیا پێویستی بە روانگەیەكی نوێ بۆ كاركردن هەیە.\nعەل باباجان، ئەمڕۆ لەبەیاننامەیەكدا رایگەیاند"لەسایەی ئەم دۆخەی ئێستادا، توركیا پێویستی بە روانگەیەكی تەواوی نوێ هەیە بۆ ئایندەی خۆی. پێویستمان بە شیكردنەوەی دروست هەیە لەهەمو بوارەكاندا، پێویستمان بە ستراتیژیەتی پێشكەوتو و پلان و بەرنامەیە هەیە بۆ وڵاتەكەمان."\nکۆبونەوەی پوتین‌و ئەردۆغان بۆ گفتوگۆکردن لەبارەی ئاگ...\nبه‌شار ئه‌سه‌د: ئه‌ردۆغان دزه و له رابردوودا كارگه...\nمایک پۆمپیۆ: ترەمپ ئامادەیە هێرشی سەربازی بکاتە سەر ...


9/26/2020 10:53:00 AM 61 جار خوێندراوەتەوە\nئەمڕۆ گەلی كورد لە باشوری كوردستاندا بە قۆناغێكی ئاڵۆز و هەستیاردا تێدەپەڕێت، لە ئەنجامی نەبوونی نەخشە ڕێگایەكی ستراتیژی ڕوون بۆ دواڕۆژی ئەم بەشەی كوردستان، كە دوچاری كێشەی زۆر بووەتەوە بەهۆی بەردەوامی قەیرانی سیاسی و ئابووری و دارایی و گەندەڵی و نەبوونی خزمەتگوزاری و بێكاری و مووچە و نەخۆشی كۆرۆنا، ئەم وڵاتەی لێوان لێو كردووە لە هەژاری و ناعەدالەتی و ستەم و بەهەدەردانی سەروەت و سامانی ئەم وڵاتە بەڕادەیەك پرسیاری خستوەتە سەر سێكتەرەكانی ژیانی كۆمەڵانی خەڵكی كوردستان بە گشتی.\nگومان لەوەدا نییە كایەی سیاسی كوردستان لەماوەی حوكمڕانی پارتی و یەكێتی دا وەك گۆمێكی وەستاو لە قوڵاییەوە بۆگەنی كردووە، لەبنەڕەتا نەك بووەتە پەتایەكی كوشندە بەڵكو بووەتە تەوقێكی كوشندە هەموو هیوایەكی ژیانی بۆ تاكەكانی ئەم وڵاتە لەناوبردووە، هەمیشە ئەم پڕۆسەی حوكمڕانییە پڕ گرفت بووە لەنێوان بەكارهێنانی ناكامڵی چەند ئامڕازێكی دیموكراسیانە وەك هەڵبژاردن و ئازادیەكانی ڕۆژنامەگەری و ڕا دەربڕین و سەروەری یاسا و زامن نەكردنی ڕۆڵیان و بەیاساكردنی بنەماكانی ناوەندی كارگێڕی و دارایی و پابەند نەبوون بە شۆڕ كردنەوەی دەسەڵات بۆ خوارەوە و نەمانی متمانە بە دامەزراوە حكومیەكان. ئەمەش بووەتە هۆی ئیفلیج كردنی سێكتەرەكانی ئیدارەدانی وڵات و بژێوی ژیانی توێژەكان لە مامۆستایان و فەرمانبەران و خانەنشینان و كەم ئەندامان و زیندانیانی سیاسی و كەسوكاری شەهیدان و ئەنفال و توێژەكانی تری كۆمەڵگا و شێواندنی ڕێبازی پرۆِسەی پەروەردە لەلایەك و چەسپاندنی دەسەڵاتێكی بیرۆكراتی و قۆرخ كردنی دەسەڵات لەلایەن حیزبەوە و پێشێل كردنی مافەكانی مرۆڤ و دزینی سەروەت و سامانی وڵات و پەكخستنی دەسەڵاتی شەرعیەتی یاسایی و قەیرانی دارایی بەهۆی بیانوی (دابەزینی نرخی نەوت و قەرزاری و نەخۆشی كۆرۆنا). نەبوونی شەفافیەت لە فرۆشتنی نەوت و تەشەنەكردنی گەندەڵی لە دامودەزگاكانی حكومەتدا و فەرز كردنی خوێندنی ئۆنلاین بەبێ ئامادەكردنی ژێرخان بۆ پێداویستیەكانی پڕۆسەی خوێندن و نەبوونی پاڵپشتی دارایی و قەیرانی مووچە كە ڕەنگە ئەمەش ببێتە ئاستەنگ لەبەردەم دەوامی مامۆستایان، ئەم شێوە خوێندنەش بۆ خوێندكاران تەنها بۆ فێربوونە دوورە لە پەروەردە كردنی خوێندكار لە هەموو ڕوویەكەوە. لەلایەكی ترەوە ئالنگاریە دەرەكیەكان لاوازبوونی بنكەی كورد لە بەغدا و لاواز بوونی ڕۆڵی لە داكۆكی كردن لە كوردەكانی ناوچە كوردستانیەكان.\nلەسەر ئاستی ناوچەیی زیادبوونی هەژموونی هێزە ئەقلمییەكان بەتایبەتی توركیا و ئێران و سیناریوكانی ئایندەی قەوارەی هەرێمی كوردستان.\nپاشەكشێ پشتیوانی ئەمەریكا بۆ كورد لەدوای ساڵەكانی (2003 بۆ 2017) لە تێڕوانینی ئەمەریكیەكاندا كورد لایەنگری لایەنەكانی سەر بە ئێران بووە بۆ سەرخستنی ململانەی لەگەڵ ئێراندا. و پشت كردنەوە لە كورد لەكاتی سازدانی ڕیفراندۆمدا. پەیوەندی وڵاتانی تر تەنها لەسەر ئاستی بەرژەوەند یدا تێپەڕی نەكردووە.\nبۆ تێپەڕاندنی ئەم قۆناغە سەختە و ئامادەكردنی زەمینەیەكی لەبار بۆ چارەسەركردنی كێشەكانی هەرێمی كوردستان، ئەركی ڕاستەقینەی گشت هێز و لایەن و رێكخراوەكانی كۆمەڵگای مەدەنی و كەسانی دڵسۆزە ، كە شێوازی دروست و خاڵە هاوبەشەكان بكەن بە بنەما بۆ ڕێكەوتنێكی هەمەلایەنە لە (بەرەیەكی فراوان یا هاوپەیمانیەتی یا بزوتنەوەیەكی سیاسی) بۆ پێكەوە تێكۆشان لەپێناو هێنانەدی ئامانجەكانی گەلی كوردستان.\nبۆ داڕشتنی نەخشە ڕێگایەكی ڕاست و پێش وەخت بۆ پرسە چارەنوسسازەكان و بەربەستەكان فەراهەم بكەن كە كاریگەریەكی ڕاستەوخۆیان لەسەر كۆمەڵانی خەڵكی و ئایندەی گەلی كوردستان هەیە. لەپێناو دەسەڵاتێك كە بەڕاستی داكۆكیكەری مافەكانی خەڵكی بێت و ئامانجی ڕزگار كردنی خەڵكی كوردستان بێت لەم بارودۆخە ئاڵۆز و دژوارەی كە ئێستا ڕوو بە ڕووی هەرێمی كوردستان بووەتەوە.\nپەرەپێدانی خەبات لەنێو كۆمەڵگایەكی توڕە لە ناوچەیەكی پڕ گێژاودا كارێكی سەختە، پێویستە یتوانرێ ڕەچاوی ستراتیژێك بكرێت كە كوردستان لەو گێژاوە ڕزگار بكات،بە داڕشتنی سیاسەتێكی عەقڵانی و ڕەچاو كردنی دیدگایەكی تایبەت بۆ چۆنیەتی داڕشتنەوەی مودێلی حوكمڕانی بۆ ژیانی ئابووری و سەربازی و مەدەنی لە هەرێمدا، نەخشاندنی دواڕۆژی سیاسی و كۆمەڵایەتی و ئابوری و ڕۆشنبیری لەپێناو ڕزگار كردنی كۆمەڵگا لە سیاسەتی نا نیشتمانی ئەو هێز و لایەنانەی كوردستانیان بەرەو وێران كردن برد.\nئەمەش بە پەیڕەو كردنی كاریگەرێتی سەر شەقام لە خۆپیشاندان و ڕێكخستنی كەمپین و مانگرتن و فشار و كاركردن لەسەر كێشەكانی هاوڵاتیان ، بۆ هێنانەدی دەسەڵاتێك كە بەڕاستی داكۆكی كەری مافەكانی كۆمەڵانی خەڵكی بێت. بۆ دەستەبەر كردن و چارەسەركردنی كێشەكانیان لە:-\n1- بەرجەستە كردنی دیموكراسی ڕاستەقینە و دەستا و دەست كردنی دەسەڵات و گەڕانەوەی شەرعیەتی پەرلەمان و سەروەری یاسا و ئەنجامدانی چاكسازی بنەڕەتی لە هەموو كایەكانی دەوڵەتدا و بنەبڕ كردنی گەندەڵی لە هەموو دامودەزگاكانی حكومەتدا و سزادانی گەندەڵكاران و گەڕانەوەی سەروەت و سامانە دزراوەكانی دەوڵەت.\n2- دورخستنەوە دەستی حیزب لەنێو حكومەت و ئابوری و پێشمەرگە و دەسەڵاتی دادوەری و بوژاندنەوەی كەرتەكانی ئابوری و كشتوكاڵی كە تەنها پشت بە داهاتی نەوت و غاز نەبەسترێت و شەفافیەت لە فرۆشتنی داهاتەكاندا هەبێت.\n3- كاركردن بۆ نەهێشتنی بێكاری و هەژاری و نەخۆش و دابینكردنی خزمەتگوزارییە گشتیەكان و پێداویستیەكانی پڕۆسەی خوێندن بە هەموو بەشەكانیەوە قەرەبوو كردنەوەی ئاوارەكان و زەرەرمەندانی شەڕی داعش..هتد..\n4- دابینكردنی مووچە و بژێوی ژیانی خەڵكی و هەڵوەشاندنەوەی سیستمی پاشەكەوتی زۆرەملێ و گەڕانەوەی مووچە پاشەكەوت كراوەكان و دانی مووچە لەكاتی خۆیدا.\nپرسە نیشتمانی و یاساییەكانی سەربەخۆ ستراتیژی بە یەكگرتن دێتەدی بۆ ڕەخساندنی زەمینەیەكی گونجاو بۆ بەدیهێنانی پشكی مێژووی گەلی كوردلە دامەزراندنی نەخشەی نوێ لەناوچەكەدا.\nكورد دوای سه‌د ساڵ له په‌یمانی سیڤه‌ر\nفاكـتـەری شــكسـتـــهـێــنـانـی بزوتــنــەوەكــانــی كـــوردسـتــان


مسیر شما : اخبار کوردی : زمان و ئەدەبی فارسی لە زانکۆی سلێمانی\nوه‌زاره‌تی خوێندنی باڵای هه‌رێم و ئێران رێکه‌وتنامه‌یه‌کی پێنج ساڵی له بواری بره‌ودان به زانکۆکان و سودوه‌رگرتن له ئه‌زمون و شاره‌زایی هه‌ردولا ئیمزا ده‌که‌ن.\nکوردپارێز/ یوسف گۆران وه‌زیری خوێندنی باڵاو توێژینه‌وه‌ی زانستی هه‌رێم، له کۆنگره‌یه‌کی رۆژنامه‌وانیدا رایگه‌یاند: له‌سه‌ر داوای وه‌زاره‌ته‌که‌یان وه‌فدێکی وه‌زاره‌تی خوێندنی باڵای ئێران سه‌ردانی هه‌رێمیان کردوه و رێکه‌وتنامه‌یه‌کیان ئیمزاکردوە بۆ بره‌ودان به به‌شی زمانی فارسی له زانکۆکانی هه‌ولێر و سلێمانی و وه‌رگرتنی خوێندکارانی کورد له زانکۆکانی ئێران و کۆمه‌کی هاوبه‌شی هه‌ردولا له ئاڵوگۆڕی زانستی پێشکه‌وتوی بواره جیاوازه‌کان و ناردنی مامۆستا شاره‌زاکانی هه‌ردولا بۆ زانکۆکانی یه‌کتر.\nهاوکات د. سالار ئامولی، جێگری وه‌زیری خوێندنی باڵای ئێران رایگه‌یاند: هه‌وڵ ده‌ده‌ن هاوکاری زانکۆکانی کوردستان بکه‌ن و ئاسانتر ئاڵو گۆڕی مامۆستا و خوێندکاران له نێوان زانکۆکاندا بکه‌ن.\nبەپێی ئەو رێکەوتنەی لەنێوان هەردولادا کراوە وەزارەتی خوێندنی باڵای کۆماری ئیسلامیی ئێران لە ئەگەری کردنەوەی خوێندنی بەکالۆریۆس و ماستەر لە بواری زمان و ئەدەبی فارسی لە زانکۆی سلێمانی مامۆستا و کتێب و سەرچاوە و پێداویستیی زانستیی بۆ ئەم پرۆژەیە دەستەبەر دەکات، بەهەمان شێوە لە ئەگەری کردنەوەی خوێندنی ماستەر لە بواری زمان و ئەدەبی فارسی لە زانکۆی سەلاحەدین، وەزارەتی خوێندنی باڵای ئێران مامۆستا و کتێب و سەرچاوە و پێداویستیی زانستیی بۆ ئەم پرۆژەیە دەستەبەر دەکات.\nبەپێیى یاداشتى لێکتێگەشتنەکە هەردولا رێککەوتن کە کارئاسانی بکەن بۆ ئاڵوگۆڕی مامۆستایان و خوێندکاران بۆ مەبەستی ئەنجامدانی کاری زانستی و توێژینەوەی هاوبەش و ئاڵوگۆڕی ئەزمون و شارازایی، هەروەک هەردولایەن وێڕای کارکردن بۆ ناساندنی ناوەندەکانی توێژینەوە لە بوارەکانی زانستی مرۆیی و پیشەیی و پزیشکی، پشتیوانی کار و پرۆژە و توێژینەوەی هاوبەش دەکەن و هەوڵدەدەن گروپی توێژینەوەی هاوبەش دروست بکەن بۆ ئەو پرسە زانستیانەی کە کاریگەری ستراتیجیان بۆ هەردولا هەیە .\nلەلایەکى دیکەوە وەزارەتی خوێندنی باڵا و توێژینەوەی زانستیی هەرێمی کوردستان (لە چوارچێوەی یاسا و رێنماییەکانی خوێندنی باڵا و خوێندنی تایبەت) هاوکاری کردنەوەی لقی زانکۆ حکومی و تایبەتەکانی کۆماری ئیسلامی ئێران دەکات.\nبرچسب ها: د. سالار ئامولیوه‌زاره‌تی خوێندنی باڵای هه‌رێم و ئێرانێكه‌وتنامه‌ێگری وه‌زیری خوێندنی باڵای ئێران


ناوه‌ندی 7 ره‌نگه دوو چاپكراوی شێوه‌كاری بڵاوده‌كاته‌وه – Knwe.org\nسەرەکی » هەمەڕەنگ » ناوه‌ندی 7 ره‌نگه دوو چاپكراوی شێوه‌كاری بڵاوده‌كاته‌وه\nلەبەردەوامی چالاکییەکانیدا، بڕیاره ناوەندی هونەری 7رەنگە له‌دوو هه‌فته‌ی داهاتوودا دوو چاپكراوی شێوه‌كاری بڵاوبكاته‌وه.\nچاپکراوەکانیش بریتین لە: (سه‌ره‌تایه‌ك بۆ تێگه‌یشتن له تابلۆو هونه‌ری شێوه‌كاری جیهانی) كه نووسه‌رو وه‌رگێڕ (رزگار سه‌عید) له ئه‌ڵمانییه‌وه وه‌ریگێڕاوه‌ته سه‌ر زمانی کوردی، بڵاوکراوەی دووەمیش بریتییە لە (هونه‌ری پۆسته‌ر) كه هونه‌رمه‌ندو وه‌رگێڕ (ستار كه‌ریم) له فارسییه‌وه وه‌ریگێڕاوه‌ته سه‌ر زمانی كوردی.\nلەمبارەیەوە بەختیار سەعید بەڕێوەبەری ناوەندی 7رەنگە رایگەیاند: هه‌ردوو كتێبه‌كه له‌لایه‌ن وه‌زاره‌تی رۆشنبیری و لاوان- به‌ڕێوه‌به‌رایه‌تی گشتی رۆشنبیری و هونه‌ری سلێمانییەوەو له‌سه‌ر بودجه‌ی پایته‌ختی رۆشنبیری چاپكراوه، ئه‌مه‌ش هه‌نگاوێكی نوێی 7 ره‌نگەیە بۆ به‌ده‌ستهێنانی سه‌رچاوه‌ی شێوه‌كاری بۆ هونه‌رمه‌ندان و ناوه‌نده‌كانی خوێندن له په‌یمانگه‌و كۆلیژه‌كانی هونه‌ر.\nوتیشی بڕیاریشە ناوه‌ندی 7 ڕه‌نگه له‌ساڵی 2020دا 4 كتێبی تر سه‌باره‌ت به ره‌نگی ئاوی و زه‌یتی و په‌یكه‌رو سیرامیك چاپ و بڵاوبكاته‌وه‌و پێشتریش یه‌كه‌مین چاپكراوی تایبه‌ت به ئه‌كریلیك چاپ و بڵاوكرده‌وه.


شەین دۆسن - ویکیپیدیا، ئینسایکڵۆپیدیای ئازاد\nشەین دۆسن لە ساڵی ٢٠١٦\nشەین لی یۆ\n(١٩٨٨-٠٧-١٩) ١٩ی تەممووزی ١٩٨٨ (تەمەن ٣٣ ساڵ)\nڵۆنگ بیچ، کالیفۆرنیا، ئەمریکا.\nکالاباساس، کالیفۆرنیا، ئەمریکا.\nقوتاب خانەی ئامادەی لەیکوود\n٢٠٠٨ - ئێستا\nLisa Schwartz (2011–2015)\nRyland Adams (2016–present)\nتێریسا یۆ (دایک)\nکایڵی یۆ جۆنیۆر (باوک)\nشەین لی یۆ (لەدایکبووی ١٩ی تەممووزی ١٩٨٨)، زیاتر ناسراو بە شەین دۆسن، یوتیوبەر، نووسەر، ھونەرمەندی کۆمیدی، دەرھێنەر، مۆسیقاژەن و کەسایەتی میدیایی ئەمریکییە. ئەو یەکێک بوو لەوانەی کە بە زووترین کات بەناوبانگ بوون لە تۆڕی کۆمەڵایەتی یوتیوب، و ھەتا ئێستا بە شێوەیەکی چالاک ماوەتەوە لە ماڵپەڕەکەدا.\nلە ساڵی ٢٠٠٨، کاتێک شەین تەمەنی ١٩ ساڵ بوو، بەشداری کرد لە یووتیوب و دەستیکرد بە بڵاوکردنەوەی ڤیدیۆ. لە ماوەی دوو ساڵ لە یوتیووب، شەین توانی نیو میلیار بینەر کۆبکاتەوە. زۆربەی کارە تازەکانی پێکھاتبوون لە ڤیدیۆی کۆمیدی، کە شەین کەسایەتی جیاواز تێیدا دەبینی، لە ھەندێکیان چاولێکەری چەندین کەسایەتی بەناوبانگی کردووە و کۆمیدیای خەستۆتە بەر کەلتووری بڵاو. لەو کاتەدا، شەین چەندین گۆرانی بڵاوکردەوە وەک "Superluv!" و چەندین ڤیدیۆی چاولێکەری ڤیدیۆ مۆسیقییە بەناوبانگەکانی بڵاوکردەوە. لە ساڵی ٢٠١٣، پۆدکاستی ھاوەرد ستێرن ئیلھام بەخش بوو بۆ شەین کە وای لێکرد پۆدکاستی خۆی دەستپێبکات بە ناوی "Shane and Friends" کە بۆ چوار ساڵ بەردەوامبوو و توانی ١٤٠ ئەڵقە درووستبکات. ساڵی دوایی، شەین یەکەم فیلمی خۆی بڵاوکردەوە بە ناوی "Not Cool" و بەشداری کرد لە بەڵگەفیلمی ١٠ ئەڵقەیی بە ناوی "The Chair".\nلە ساڵی ٢٠١٥، شەین دەستیکرد بە بڵاوکردنەوەی زنجیرە ڤیدیۆی بیردۆزی پلانگێڕی کە باس لە کۆمەڵێک بیردۆزی ترسناک دەکات کە ھەتا ئێستا یەکێکن لە بەناوبانگترین ڤیدیۆکانی، لەمانە زنجیرەی "Conspiracy Series with Shane Dawson"، کە پێکھاتووە لە دوو بەش و لە تێکڕادا دوو کاتژمێر دەکەن. لە درەنگانی ساڵی ٢٠١٧، شەین یەکەم زنجیرە بەڵگەفیلمی خۆی بڵاوکردەوە کە تێیدا ئاشت دەبێتەوە لەگەڵ باوکە تووندووتیژەکەی. لەو زنجیرە بەڵگەفیلمانە، ئەوانەی زۆرترین بینەریان بۆ ھاتووە دەربارەی جەیک پۆڵ، جێفری ستار و تانا کۆنن.\nلە ساڵی ٢٠١٨، شەین ٢ پەرتووکی پڕفرۆشترینی نیو یۆڕک تایمزی بڵاوکردەوە، "I hate my Selfie" و "It Gets Worse" و لە تێکڕادا، سێ کەناڵەکەی لە یوتیووب پێکەوە ٥ میلیار بینەر پێکدێنن. لەوەتەی ساڵی ٢٠١٧، تەنھا یەک کەناڵی بە چالاکی ھێشتۆتەوە کە بە ناوی shaneە، کە یەکێکە لەو ١٠٠ کەناڵەی کە زۆرترین سەبسکرایبیان ھەیە لە یوتیووب کە دەکاتە ٢٢ میلیۆن سەبسرایبەر.\n٢.١ ٢٠٠٨–٢٠١٠: یوتیوب، شەین دۆسن تی ڤی\nشەین گەورەبوو لە شاری کەناری لۆنگ بیچ لە کالیفۆرنیا و لە قوتابخانەی ئامادەیی لەیکوود دەیخوێند. وەک ھەرزەکارێک، شەین قەڵەوبوو و بە شێوەیەکی دەروونی و جەستەیی تووندووتیژی بەرامبەر دەکرا لەلایەن باوکییەوە، کە دواتر خێزانەکەی بەجێھێشت. شەین دوو برای گەورەتر لە خۆی ھەیە، جێیکەب یۆ (لەدایکبووی ساڵی ١٩٨٠) و جێرید یۆ (لەدایکبووی ساڵی ١٩٨٥). برایەکان پەیوەندییەکی نزیکییان ھەبوو، و یارمەتی شەینیان دەدا لەو کاتانەدا. لەگەڵ ئەوەش، خێزانی شەین ھەژار بوون و لەبەر ئەمەش گاڵتەی پێدەکرا. لە ئێستادا، شەین ١٥٠ پاوەند لە کێشی دابەزاندووە (٦٨ کیلۆگرام). شەین بۆ یەکەم جار ئارەزووی کەوتە درووستکردنی ڤیدیۆ کاتێک ڤیدیۆی درووستدەکرد وەک پڕۆژەیەکی قوتابخانە لەگەڵ ھاوڕێکانی لە قوتابخانەی ئامادەیی.\n٢٠٠٨–٢٠١٠: یوتیوب، شەین دۆسن تی ڤی[دەستکاری]\nشەین[بەستەری مردوو] لە دووەم ئاھەنگی ساڵانەی «ستریمی» لە ساڵی ٢٠١٠\nلە ١٠ی ئازاری ٢٠٠٨، شەین ھەژماری یوتیووبی خۆی درووستکرد بە ناوی «شەین دۆسن تی ڤی». یەکەم ڤیدیۆی کەناڵەکەی ھێشتا ماوەتەوە بە ناوی «کێرمتی بۆق و من» بڵاوکرایەوە چوار مانگ دوای درووستکردنی کەناڵەکەی، ئەو لە کۆمپانیای جێنی کرەیگ کاری دەکرد لەگەڵ دایک و براکەی، بەڵام دواتر دەرکرا لە کارەکەی پاش بڵاوکردنەوەی ڤیدیۆیێکی نەشیاو لەو باڵەخانەی کە کاری لێ دەکرد. دایکی، برای و شەش کارمەندی دیکەی کۆمپانیایەکە دەرکران پاش ئەوەی کۆمپانیاکە ڤیدیۆکەیان دۆزییەوە. لە ئەیلوول، ئەو ڤیدیۆیێکی بڵاوکردەوە بە ناوی "فرێد مردووە!"، کە زیاتر لە ٢٥ میلیۆن بینەری ھەیە. لەو کاتەدا، شەین ڕۆڵی چەندین کەسایەتی ئاڵوودەی ماددەی ھۆشبەر بینی لە ڤیدیۆ کۆمیدییەکانی، لەوانە «گێتۆ گێرل» شەنەینەی، «نێدی نێرد»، «چەتەی ئێس-دیزی»، «باڕبی ڵێسبیان»، «گوادالووپ/ فرووت لووپ». زۆرینەیان کاریکاتێرێکن بۆ کەسانی ڕەشپێست و ستێریۆتایپی کلتووری دیکە، و ڕووخساری ڕەش بەکاردێنێت کە ئاماژەیێکن بۆ وێندی ویلیامز و کریس بڕاون لە ڤیدیۆکانی کە دەنگۆی ڕەگەزپەرستی بە دوایەوە ھێنا.\nشەین چالاکانە ڤیدیۆکانی پۆست دەکات لە کەناڵی "شەین دۆسن تی ڤی" (لەوانە فیلمی تۆڕی، چاولێکەری ڤیدیۆی مۆسیقی و مۆسیقای نوێ) و پێشووتر ڤیدیۆی پۆست دەکرد لە کەناڵی دووەمی بە ناوی "شەین دۆسن تی ڤی ٢"، کە ئێستا بە ناوی "ئیمۆجی مرۆڤی"یەوەیە ھەرچەندە ھیچ ڤیدیۆیێکی بڵاونەکردۆتەوە لەو کەناڵەدا لە ماوەی ٣ ساڵی ڕابردوودا. سێیەم کەناڵی بە ناوی "شەین"، ئەو کەناڵە بوو کە پێشووتر ڤڵۆگی لێ بڵاودەکردەوە و لە ئێستادا زیاتر بەڵگەفیلم بڵاودەکاتەوە. شەین دەستیکرد بە بەکارھێنانی ئەم کەناڵە لە ئایاری ٢٠١٠. شەین زۆر جار ڤیدیۆ بڵاودەکاتەوە لەگەڵ یوتیوبەران، لەوانە؛ جۆوی گراسێفا، بریتانی لویس تەیلەر، زە فاین برۆس، تریشا پەیتاس، ئای جەستین، تایلەر ئۆکڵی، میراندا سینگس، سۆیەر ھاڕتمان، دریو مۆنسن و چەندینی دیکە. لە تشرینی دووەمی ٢٠٠٩، شەین بەشداری کرد لە زنجیرەی "Attack on the show!". لە ساڵی ٢٠١٠، کۆواری فۆربس شەین ناونا بە یەکێک لە ٢٥ بەناوبانگترین ھونەرمەندی تۆڕی.\n^ "Shane Dawson on Instagram". October 23, 2016. Retrieved August 2, 2017.\n^ "After Unlocking The Key To Longevity, Shane Dawson Is Helping Fellow YouTube OGs Do The Same – Tubefilter". June 27, 2018.\n^ "Meet The YouTube Stars Making More Money Than EMTs, Cops, Firefighters, And Teachers". December 29, 2010. Archived from the original on ٥ی ئابی ٢٠١٨. Retrieved ٧ی تشرینی دووەمی ٢٠١٩. Check date values in: |access-date=, |ڕێکەوتی ئەرشیڤ= (help) ٥ی ئابی ٢٠١٨ لە وەیبەک مەشین، ئەرشیڤ کراوە.\n^ "DRAW MY LIFE – Shane Dawson". YouTube. Retrieved November 15, 2016.\n^ Ferguson, Wes (April 13, 2012). "Shane Dawson Reveals Downside to Internet Fame". celebuzz. Retrieved February 18, 2017.\n^ داڕێژە:Cite av media\n^ Dachille, Arielle (September 26, 2014). "I Don't Buy This Shane Dawson Apology". Bustle. Retrieved August 5, 2019.\n^ Dalonzo, Michael (November 5, 2009). "Shane Dawson's Comedy Sketches on YouTube". Attack of the Show!. G4. Archived from the original on ٢٦ی ئەیلوولی ٢٠١٧. Retrieved April 17, 2010. Check date values in: |archive-date= (help) ٢٦ی ئەیلوولی ٢٠١٧ لە وەیبەک مەشین، ئەرشیڤ کراوە.\n^ Ewalt, David M. (February 2, 2010). "The Web Celeb 25". Forbes. Retrieved April 17, 2010.\nوەرگیراو لە «https://ckb.wikipedia.org/w/index.php?title=شەین_دۆسن&oldid=901063»\nئەم پەڕەیە دواجار لە ١٩:١٨ی ٤ی شوباتی ٢٠٢٢ نوێ کراوەتەوە.


ئەفسەرێكی پێشمەرگە لە ناوەران شەهید بوو | خواکوڕك\nڕاگەیێندراوێك لە فەرماندەیی گشتیی هێزی پێشمەرگەی كوردستان 16 خوله‌ك ago\nئەنجوومەنی ئاسایشی کوردستان: میلیشیاكانى حه‌شدى شه‌عبى به چه‌كى ئه‌مریكی هێرشیان كرده سه‌ر پردێ 20 خوله‌ك ago\nHome ناوەخۆ ئەفسەرێكی پێشمەرگە لە ناوەران شەهید بوو\nبارزانی و شا عەبدوڵڵا\nئەفسەرێكی پێشمەرگە لە ناوەران شەهید بوو\nدانەر: شوان زرارon: 2016/12/11 10:39 PM Views: 23\nدوای كۆنتڕۆلكردنەوەی تەواوی خاكی كوردستان لە سنوری میحوەری ناوەران, لە ئێستادا هەلمەتی پاككردنەوەی ناوچەكە لە بۆمبی چێنراو لە لایەن تیمەكانی هەلگرتنەوەی مین دەستی پێكردووە بەو هۆیەوە, نیوەڕۆی ئەمڕۆ لە گوندی باریما-ی میحوەری ناوەران بەهۆی تەقینەوەی بۆمبێكی چێندراوەوە لە ماڵێكدا ئەفسەرێكی پێشمەرگە بە پلەی ملازم شەهیدبووە.\nحسێن كەڤەرگی بەرپرسی رۆشنبیری‌و راگەیاندنی سوپای سێی زێرەڤانی كە ئەركەكەی لەگوندی باریمەیە راگەیاندووە:” نیوەڕۆی ئەمڕۆ بۆمبێكی چێندراو لە ماڵێكدا لە گوندی باریما، تەقیوەتەوە كە پێشتر داعشی لێبوەو بەهۆیەوە هەر لەوێدا ئەفسەرێكی پێشمەرگە بەناوی كەریم سەلاحەدین كە تا شەهیدبوونی ئەركەكەی لە هێزی ئاگری، سەربە وەزارەتی پێشمەرگەبووە، شەهید بوو.\nئەفسەرەكەی زێرەڤانی گوتوشیەتی “ئەفسەرەكە ویستویەتی لەگەڵ خاوەن ماڵەكە بچنەوە ناو خانوەكەوە كە پێشتر بەهۆی هاتنی داعشەوە چۆڵیان كردبوو، لەگەڵ تەقینەوەی بۆمبەكە خاوەن ماڵەكەش لەوێدا برینداربووە، بەڵام باری تەندروستی جێگیرە”.\nكەریم سەلاحەدین پلەی ملازمی یەك بووە خەڵكی قەزای سێمێلی سەربە پارێزگای دهۆكە.\nTags: پێشمەرگەشەهیدمیحوەری ناوەران\nخامنەیی بۆ عەمار حەكیم متمانە بە ئەمریكا نەكەن\nشێخ جەعفەر: پێشمەرگە لەو ناوچانە ناكشێنەوە كە رزگاری كردوون


کورد ئەردۆغانی ناچارکرد بگەڕێتەوە بۆ لای ڕوسیا و ئیسرائیل\nنوسینی: هودا ئەلحوسەینی\nوەرگێڕانی: د. شێرکۆ عەبدوڵا\nلە ٢٠ی مانگی مایسی ڕابردوودا و بەزۆرینەی ٣٦٧ دەنگ پەرلەمانی تورکیا ئەو یاسایەی پەسەند کرد کە دەتوانێت پارێزبەندی لە ئەندام پەرلەمانەکان بسەنێتەوە بۆئەوەی دادگاییکردنیان ئاسان بێت. بەڵام لەبەرئەوەی یاسا تورکییەکانی تایبەت بە قەڵاچۆکردنی تیرۆر چوارچێوەیەکی فراوانیان هەیە کەواتە پەسەندکردنی ئەو یاسایە مانای وایە حکومەت و حیزبی داد و گەشەپێدان ١٣٨ پەرلەمانتارەکەی ئۆپۆزسیۆن و کوردی کردووە بە ئامانج بۆئەوەی ڕەوانەی دادگایان بکات.\nچاودێران بارودۆخ و ژینگەی کاتی پەسەندکردنی بڕیارەکەیان لەلایەن نوێنەرەکانی داد و گەشەپێدانەوە شوبهاند بەو سەردەمە تاریکانەی کە جاران وەکو زریان لە تورکیادا هەڵیان دەکرد. چاودێران، بەتایبەت ئەوانەی دیبەیتەکەی پارێزبەندی پەرلەمانیان بینیبوو دەڵێن ئەم قۆناغە لە ڕۆژانی ساڵی ١٩٩٤ دەچێت کە پەرلەمانتارە کوردەکانی تێدا بە تۆمەتی تیرۆر زیندانی کران و ئەوەش بووە هۆی توندوتیژترین قۆناغ لەنێوان تورکیا و کوردەکاندا.\nهەرچەندە بەپێی یاسای تورکیا دەشێت هەموو ئەندام پەرلەمانێک بە تۆمەتی ڕەفتاری خراپ لێپێچینەوەی یاسایی لەگەڵدا بکرێت، بەڵام مەبەست لەم یاسایە پارتی دیموکراتی کوردییە کە لە کۆی پەنجاونۆ پەرلەمانتار پەنجایان دەبنە ئامانجی دادگاکان.\nلەڕاستیدا ئەم یاسایە گۆشەگیرییەکەی تورکیای چارەسەر نەکرد و هاوڕێکانی لێی دوورکەوتنەوە. ڕەجەب تەیب ئەردۆغانی سەرۆکیش بەدوای دەرگایەکدا دەگەڕا پێشوازیی لێ بکات، کە ئیسرائیل پشتی تێکرد و پاشان ڕوسیا و ئینجا میسر (لەدوای بەهاری عەرەبی). لە وڵاتانی عەرەبی دۆستی پەیدا نەکرد. بە ئاوارەکانی سوریاش دانوستانی لەگەڵ وڵاتانی ئەوروپیدا کرد بێئەوەی بیانکاتە هاوڕێی خۆی، هەروەها سۆزی کۆشکی سپیشی لەکیس چوو. ئێستاش تورکیا ڕووبەڕووی هێرشی تیرۆریستی دەبێتەوە لەسەر خاکەکەی خۆی، جگە لە یاخیبوونە کوردییەکە. لەئاکامی ئەم بارودۆخە نائاساییانەوە ئەردۆغان هەستی کرد کە پێویستی بە هاوڕێیە، بۆیە عوزرهێنانەوەکەی ئیسرائیلی سەبارەت بە کەشتی (مەرمەرا) قبوڵ کرد و بە قەرەبووەکان ڕازی بوو و پەیوەندییە دیپلۆماسییەکانی نێوان هەردوو وڵاتیشی پەسەند کرد لەگەڵ بەڵێنی ئەوەدا کە ئیسرائیل ڕێی پێبدات یارمەتی غەزە بدات.\nئەردۆغان لەوەو پێش پەیوەندی باشی لەگەڵ حکومەتەکانی ئیسرائیلدا دروستکردبوو بۆیە ئەم پەیوەندییە لەگەڵ ئیسرائیلدا شتێکی تازە نییە بۆ ئەو. لەلایەکی دیکەوە کەرتی تایبەتی هەردوو وڵات بە توندی داوای ڕێککەوتن دەکەن لەبواری گازدا و بایەخێکی گەورە دەدرێت بە ڕاکێشانی هێڵێکی نەوت لە ئیسرائیلەوە بۆ تورکیا و لەوێشەوە بۆ ئەوروپا. تورکەکان دروستکردنی ئەم هێڵەیان دەوێت و گەرەکیانە پشکێکیان هەبێت تێیدا، ئیسرائیلییەکانیش دەیانەوێت گازەکەیان بگەیەننە بازاڕە جیهانییەکان.\nشانبەشانی ئەم پەیوەندیکردنەوەیە لەگەڵ ئیسرائیلدا، ئەردۆغان ڕووی کردە باکور و بڕیاری ئارامکردنەوە پەیوەندییەکانی دا لەگەڵ ڕوسیادا. ناچاری حوکمی خۆی هەیە. ئەردۆغان شتێکی وای نارد کە ڕوسەکان بەوەیان لێکدایەوە داوای لێبوردن کردنە لە ڤلادیمیر پۆتین سەبارەت بە خستنەخوارەوەی فڕۆکەکەی ڕوسیا لە ساڵی ٢٠١٥دا. ئەردۆغان نەیدەزانی کە بە خستنەخوارەوەی ئەو سۆخۆیە یەکەمین هاوپەیمانی بازرگانی لەکیس خۆی دەدات کە ڕوسیایە. ساڵانە زیاتر لە چوار ملیۆن گەشتیاری ڕوسی دێن بۆ تورکیا و دەیان ملیۆن دۆلار خەرج دەکەن. هەروەها پەیوەندییە نەوتییەکانی لەگەڵ ڕوسیادا مەسەلەیەکی بنەڕەتییە بۆ تورکیا. لەڕوانگەی ئەم چەمکانەوە ئەردۆغان ناچاربوو داوای لێبوردن بکات و مۆسکۆ ڕیگەی پێدا ئەم مەسەلەیە بەشێوەیەکی جیاواز بخاتە بەردەم ڕای گشتی وڵاتەکەیەوە. ئەوە بوو ڕایگەیاند کە دوای لێبوردنی نەکردووە بەڵکو غەمباری خۆی نیشانداوە. لایەنگرەکانیشی دەڵێن مۆسکۆ و ئەنقەرە لە ناوەڕاستی ڕێگەکەدا بەیەک گەیشتوون و پەیوەندییەکانیان گەڕاندووەتەوە. لە کورتمەودادا گێڕانەوەی پەیوەندی لەگەڵ ڕوسیادا گرنگترە لە گێڕانەوەی پەیوەندییەکە لەگەڵ ئیسرائیلدا، ئەمەش بەهۆی قەیرانە بەردەوامەکەی سوریاوە، بەتایبەت لە باکوری سوریادا کە تیایدا چەکدارە کوردەکان پێشڕەویی دەکەن و ناوچەی زیاتر بەدەستدەهێنن. ئەمەش مەسەلەیەکە ئەردۆغان هەرگیز پێی خۆش نییە بیبینێت بەهۆی ئەو قەیرانە کوردییەی کە لەناو خودی تورکیادا هەڵگیرساوە. ئەنقەرە نیگەرانی ئەوەیە کە هەردوو بزووتنەوە کوردییەکە لە سوریا و تورکیادا لە ئایندەدا یەکدەگرن و دەبنە یەک بزووتنەوەی یاخیبوون بەمەش مەترسییەکە لەسەر تورکیا گەورەتر دەبێت. بۆیە هاوکاریکردن و پشتیوانیکردنی ڕوسیا بۆ تورکیا گرنگە چونکە مۆسکۆ یاریزانە بنەڕەتییەکەیە لە سوریادا هەر ئەویش رێڕەوی ڕووداوەکان دیاری دەکات. لەبەرئەوە تورکیا دەیەوێت ڕوسیا لەگەڵیدا بێت. بەڵام تا کوێ؟ هەڵوێستی حکومەتی تورکیا بەرامبەر ئەوەی کە پێی دەگوترێت مەسەلەی کورد لە لێدوانی لێپرسراوێکی گەورەی پارتی داد و گەشەپێداندا دەردەکەوێت ئەو لێپرسراوە بەبێ ئەوەی ناوی خۆی ئاشکرا بکات، مانگێک لەمەوبەر بە ئاژانسی ڕۆیتەرزی ڕاگەیاند:(ئەسەد لە دوایین لێکدانەوەدا پیاوکوژە. ئەو گەلەکەی خۆی ئەشکەنجە دەدات. ئێمە هەڵوێستمان بەرامبەر بەم مەسەلەیە ناگۆڕین بەڵام پشتگیری ناکەین لە ئۆتۆنۆمی بۆ کورد. ڕەنگە ئێمە و ئەسەد یەکتریمان خۆشنەوێت بەڵام سەبارەت بە کورد هەردوولامان پشتیوانی لە یەک سیاسەت دەکەین). ئەم گۆڕانە سەرنجڕاکێشە لەشێوەی قسەکردندا تا ئەندازەیەکی زۆر دەرەنجامی ئەو سەرکەوتنانەیە کە کوردەکان لە سوریادا بەدەستی دەهێنن. ئەنقەرە وا دەڕوانێتە ئەو زەوییانەی سوریا کە کەوتوونەتە ژێر کۆنترۆڵی میلیشیا کوردەکانەوە وەک ئەوەی پەناگەی تیرۆریستان بن. هەرچەندە هێزەکانی ئاسایشی تورکیا توانیویانە گەیاندنی چەک و جەنگاوەر لە مەڵبەندەکانی پەکەکەوە لە چیای قەندیل لە عێراق خاوبکەنەوە، بەڵام ئەو ناوچانەی کە لەسەر سنووری سوریا و تورکیادا میلیشیا کوردەکان کۆنترۆڵی دەکەن بوونەتە تازەترین دەریچە بۆ جەنگاوەرە کوردەکان بە مەبەستی بەشداریکردن لە پرۆسە فراوانەکانیاندا لە باشوری خۆرهەڵاتی تورکیا.\nلە ٥ی حوزەیرانی ڕابردوودا وێنەیەکی شاری (نسێبین)ی تورکی بڵاوکرایەوە کە سنوورەکەی درێژدەبێتەوە بەرەو قامیشلو لەودیو سنووری سوریادا. تەنیا هەر ڕۆژنامەی (جمهوریەت) زاتی کرد وێنەکە بڵاوبکاتەوە لەژێر ناونیشانی :(نسێبین لەناو برا). کەسێک ئەگەر شارەزا نەبێت و تەماشای وێنەکە بکات دەڵێت ئەمە وێنەی شارێکی سورییە نەک شارێکی کوردنشینی ناو تورکیا. هەموو باڵەخانە و خانووەکان وێران کراون کەچی ئاڵای تورکیا لەسەر دار و پەردووەکان دەشەکێتەوە. چاودێرێکی تورک کە سەرنجی لە وێنەکە داوە نوسیویەتی:(ئەوەی ڕوودەدات بەسوریاکردنی بەشێکی تورکیایە). دیارە بێجگە لە نسێبین شرناخ و (شیزرە)ش بەهەمان شێوە کاولکراون و ئاگرەکانیان سنوورەکانی سوریایان تێپەڕاندووە. شەڕ و کوشتار لەم شارە کوردییە تورکیانەدا هیچ جیاواز نییە. لەو شەڕانەی کە لەودیو سنوور لە سوریا ڕوودەدەن.\nوا پێدەچێت لە ئاسۆدا کۆتاییەک بەدی نەکرێت بۆ توندوتیژی. هەروەها تێپەڕاندنی یاسایەک لەلایەن پەرلەمانی تورکیاوە کە پارێزبەندی دەدات بەو هێزە چەکدارانەی شەڕ لەگەڵ کوردەکاندا دەکەن ڕەنگە پێشبینی ڕووداوی خراپی لێ بکەوێتەوە. یاساکە دەڵێت پێش ئاڕاستەکردنی هیچ تۆمەتێک دژی سەربازانی بەشدار لە شەڕدا پێویستە مۆڵەت لە سەرکردە سیاسی و سەربازییەکان وەربگیرێت. سەیرەکە لەوەدایە ئەم یاسایە کاریگەرییەکی پاشەوپاشی هەیە ئەو کردەوە سەربازییانە دەگرێتەوە کە لە هاوینی ٢٠١٥ەوە دەستیان پێکردووە.\nپاش هەڵبژاردنە سەرەتاییەکانی ساڵی ٢٠١٥، پارتی داد و گەشەپێدان کە ئەوکاتە داوای ئاشتی دەکرد لەگەڵ پەکەکەدا، ئەمەش کاریگەریی نەرێنی هەبووە بەتایبەت لەلایەن دەنگدەرە نەتەوە پەرستەکانەوە. هەروەها جوداییخواز و هەڵسوڕاوە کوردەکان لەبری ئەوەی سوود بگەیەنن بە مەسەلەکە زیانیان پێگەیاند کاتێک کە لە سەرتاسەری باشوری خۆرهەڵاتی تورکیادا (خۆسەری)یان ڕاگەیاند و وتیان ئەنقەرە هیچ دەسەڵاتێکی بەسەریاندا نییە. لێرەوە تێدەگەین کە بۆچی حکومەتی تورکیا هەست دەکات کەوتووەتە سوچێکەوە و ئەو ستراتیجانەی لە ئامێز گرت کە لە نەوەدەکانی سەدەی ڕابردوودا پەیڕەوی لێدەکردن و کەوتە گەڕان بەدوای چارەسەری سەربازییدا ئەگەرچی بەڵگەی زۆر لە ئارادان دەیسەلمێنن ئەم شێوازانە لە ڕابردوودا سەرکەوتوو نەبوون.\nزۆر زەحمەتە ئێستا لەڕێی کردەوەی سەربازییەوە کەس بگاتە چارەسەر لەڕاستیدا پارتی کرێکارانی کوردستان نوێنەرایەتی هەموو چین و توێژە کوردەکان ناکات لە تورکیادا، بەڵام فۆکەسخستنی حکومەتی تورکیا لەسەر دوورخستنەوەی نوێنەرە هەڵبژێردراوەکانی پەیەدە و سەرۆک شارەوانییەکان لە گۆڕەپانی سیاسیدا لەڕێی ئاڕاستەکردنی تۆمەتی تیرۆر بۆیان ئیتر کوردی میانەڕەو نامێنێت بە میانەڕەویباسی مەسەلەی کورد بکات. هەتا ئەم قەیرانە چارەسەر نەکرێت کە زیاتر لە ٣٠ ساڵە بەردەوامە ئەوا کەلاوەکان و باڵەخانە ڕووخاوەکان لە باشوری ڕۆژهەڵاتی وڵات زۆرتر دەبن. دواتریش کەس نازانێت بارودۆخی سوریا چی لێدێت و ئایا پێش ئەوەی سوریا لەتوپەت ببێت و کوردەکان پشکی خۆیان وەربگرن بەشار ئەسەد دەڕوات یان نا؟ کەس نازانێت دۆخەکە بە سوریایەکی لەتوپەت و تورکیایەکی ناتەواوەوە کۆتایی دێت یان نا.\nهودا ئەلحوسەینی:: 14/07/2016


ئیداره‌ی گه‌رمیان پاشه‌كشێ بۆ پێشه‌وه\n2021/11/11 - 05:01 | 300 جار بینراوە\nماوه‌یه‌كی زۆر دوور نیه بابه‌تی ده‌سه‌ڵات خۆیی (لامركزی ده‌سه‌ڵات) بۆ پاریزگا و ئیداره سه‌ربه‌خۆكان به شێوه‌یه‌كی به‌رچاو له ژێر ناونیشانی شۆڕكردنه‌وه‌ی ده‌سه‌ڵاته‌كان بۆ فه‌رمانگه خوجێیه‌كان گه‌نگه‌شه ده‌كرا، ڕاسته ئه‌و كاته كه‌شێكی سیاسی پاڵنه‌ر هه‌بوو بۆ ووروژاندنی ئه‌و جۆره بابه‌تانه ،به‌ڵام من هه‌ر ئه‌و كاته‌ش پێم وابوو كه پارێزگاری كردن له ئه‌رك و ماف و ده‌سه‌ڵاته‌كانی ئه‌و كاته‌ی ئیداره‌ی گه‌رمیان و هه‌وڵی به ئامانج گه‌یاندنی زۆر به ئاكامتر ده‌بێت له‌وه‌ی داوای ده‌سه‌ڵاتی زیاتر بۆ ئیداره سه‌ربه‌خۆكه بكرێت، ئێستا نه‌ك هه‌ر ئه‌و هه‌وڵه سه‌ری نه‌گرت بگره هه‌نگاوێكی پاشه‌كشێ بۆ پێشه‌وه به كه‌مكردنه‌وه‌ی ده‌سه‌ڵاته‌كانی ئیداره‌ی گه‌رمیان له قۆناغی جێبه‌جێكردندایه . ئه‌م هه‌نگاوه له ڕواڵه‌ت دا ڕێكخستنه‌وه و گورج كردنه‌وه‌ی په‌یكه‌ری ئیداره سه‌ربه‌خۆ كانه به‌مه‌به‌ستی كه‌م كردنه‌وه‌ی خه‌رجیه‌كان ، به‌ڵام بۆ كه‌سانی شاره‌زا و وابه‌سته به چوارچێوه‌ی ده‌سه‌ڵاته‌كانی ئیداره سه‌ربه‌خۆكان ڕوونه كه ئه‌مه هه‌نگاوێكی خۆ بازدانه به‌سه‌ر دیفاكتۆی هاوتا بوونی ئیداره سه‌ربه‌خۆكان له‌گه‌ڵ هه‌رچوار پارێزگاكه‌ی هه‌رێم له‌ڕووی ده‌سه‌ڵات و پێگه‌دا ، هه‌روه‌ها جۆرێكه له په‌شیمان بوونه‌وه‌ی به‌رپرس و لایه‌نه په‌یوه‌ندی داره‌كان له پاڵنه‌ری پشت فه‌رمانه‌كانی پێشوویان كه تایبه‌ت مه‌ندی پارێزگای ده‌به‌خشییه ئیداره‌كانی گه‌رمیان و ڕاپه‌ڕین .\nله‌وانه‌یه پشتیوانانی ئه‌م گۆڕانكارییە كه له په‌یكه‌ری ئیداره‌ی گه‌رمیان كراوه هاوڕا نه‌بن له‌گه‌ڵم له ڕوانگه‌ی ئه‌وه‌ی بڵێن سه‌رباری گۆڕانكارییه‌كان هێشتا ئیداره‌ی گه‌رمیان هه‌مان ئه‌رك و كاره‌كانی جارانی به ئاسانی به‌ڕێوه‌ده‌بات و هیچ پێویست به هه‌ڵوێست وه‌رگرتن ناكات .\nلێره‌دا من به‌گرنگی ده‌زانم ئاماژه به‌وه بكه‌م هه‌رهه‌نگاوێك به‌مه‌به‌ستی ڕێكخستنه‌وه و گورجكردنی فه‌رمانگه‌كان و كه‌مكردنه‌وی خه‌رجیه‌كان هه‌بێت پشتگیری لێ ده‌كه‌م به‌ڵام به‌جۆرێك كه جیاكاری له نێوان پارێزگا و ئیداره سه‌ربه‌خۆكان نه‌كرێت وه ڕاست وایه هه‌رجۆرێ له‌و هه‌نگاوانه بنرێت له‌پێشا له پارێزگاكان ده‌ست پێ بكات به‌و پێیه‌ی له ئه‌گه‌ری هه‌بوونی هه‌مواركردنه‌وه‌ی په‌یكه‌ری پارێزگاكان ئاڵنگاری زیاتر له‌وێ ڕووده‌دات له‌وه‌ی له ئیداره سه‌ربه‌خۆكان ڕوو بدات ، له لایه‌كی تره‌وه دووجۆری له شێوازی كاركردن له په‌یكه‌ری فه‌رمانگه‌كانی یه‌ك وه‌زاره‌ت دا له‌وانه‌یه زۆر شیاو نه‌بێت گه‌ر فه‌رمانگه‌كان هه‌مان ده‌سه‌ڵات و پێگه‌ی ئیدارییان هه‌بێت وه به‌پێچه‌وهانه ئه‌وه ئاراسته‌كه بۆ ئه‌وه ده‌ڕوات ئیداره سه‌ربه‌خۆكان له پارێزگاكان جیا بكرێته‌وه گه‌ر واش بێت ئه‌وا نه‌ك هه‌ر كه‌م كردنه‌وه‌ی ده‌سه‌ڵاته‌كان ده‌بێت به‌ڵكو لێسه‌ندنه‌وه‌ی ده‌سه‌ڵاته‌كانه له دیفاكتۆ وئیدارە سه‌ربه‌خۆكانی گه‌رمیان و ڕاپه‌ڕین ، ئه‌مه بێجگه له‌وه‌ی ئه‌م هه‌نگاوه له هه‌نێ ڕوه‌وه دژ به فه‌رمان و ڕێنمایه كارپێكراوه‌كانی هه‌رێمی كوردستان ده‌وستێت به‌تایبه‌ت ڕێنمایه‌كانی په‌یوه‌ند به پرۆسه‌ی گرێبه‌ست و ته‌نده‌رین، کاتێ بە بێ پیاچوونەوەیەکی وورد بەڕێوەبەرایەتی گرێبەستەکان دەکرێتە بەشێکی بچووک لە کاروباری یاسایی ئێدارەی گەرمیان ئەمەش وادەکات هەنگاو بنرێت بۆ لێوەرگرتنەوەی دەسەڵاتی بانگەوازکردن و ئەنجامدانی پرۆسەی تەندەری. دواتر دەبێتە ڕێخۆشکەر بۆ ئەوەی پرۆژەکانی ئیدارەی گەرمیان لە پارێزگاکان و ناوەندی پارێزگاکان بانگەوازی بۆ بکرێت نەک لە ناوەندی ئیدارەی گەرمیان.\nبه‌نده هه‌رچه‌ند پێم وایه ئه‌و هه‌نگاوه به تێر و ته‌سه‌لی پیا هه‌ڵچونه‌وه‌ی له‌سه‌ر نه‌كراوه به‌ڵام گه‌ر وای دابنێین له ئه‌نجامی دروست بوونی دوو ئیداره‌ی سه‌ربه‌خۆی تر ( زاخۆ + سۆران ) هه‌وڵدراوه ئیداره سه‌ربه‌خۆكان له چوارچێوه‌یه‌ك كۆبكرێته‌وه وه له ئه‌نجامدا ئه‌م هه‌نگاوه نراوه ، بۆیه پێویسته ئاماژه بۆ ئه‌وه بكه‌م ناكرێت ته‌نها له‌بەر هه‌نگاوێكی له‌وشێوه هه‌نگاو بنرێت بۆ بچووك كردنه‌وه‌ی ئیداره‌كانی تر كه به فه‌رمان و دیفاكتۆ له ڕیزی پارێزگاكانی تر بوونه له كاتێكدا هه‌ر هه‌مان پاڵنه‌ر و فاكته‌ره‌كانی پێشوو به‌رقه‌رارن كه ده‌سه‌ڵاتی ئه‌و ئیداره‌سه‌ربه‌خۆیانه بمێنێته‌وه.\nلێره‌دا به گرنگی ده‌زانم داوا له نوێنه‌رانی خه‌ڵك له په‌رله‌مانی كوردستان و ئه‌نجومه‌نی پارێزگاکان بکەم هه‌نگاو بنێن بۆ فه‌رمووله‌كردنی یاسایه‌ك یان په‌یڕه‌وێك بۆ ئیداره سه‌ربه‌خۆكان بۆئه‌وه‌ی هیچ جۆره هه‌نگاوێكی پاشه‌كشێ بۆ پێشه‌وه به‌لێسه‌ندنه‌وه‌ی ده‌سه‌ڵاته‌كان له ئیداره سه‌ربه‌خۆ كان له‌لایه‌ن كه‌سه‌كانه‌وه نه‌نرێت .\nله‌وانه‌یه كه‌سێك پرسیار بكات به‌رگری كردن له‌م بابه‌تانه بۆ من باسی بكه‌م ئه‌ی به‌رپرسه ئیداریه‌كان له كوێی ئه‌م باسه‌دان ؟\nمن ئه‌زانم هه‌ر كه‌سێكیان له گۆشه‌نیگایه‌كه‌وه هه‌وڵیانداوه بۆ چاره‌سه‌ركردنی ئه‌و بابه‌ته‌دا به‌ڵام هه‌روه‌ك چۆن ده‌ڵێن مشت نمونه‌ی خه‌رمانه به‌ڕای به‌نده لێهاتوویی و دڵسۆزی به‌رپرسه ئیداریه‌كانی گه‌رمیان له‌م جۆره هه‌ڵوێستانه ده‌رده‌كه‌ون كه شایان به‌و شوێنه‌ن پارێزگاری له پێگه وبه‌رژه‌وندی گه‌رمیان بكه‌ن یان نه .\nهه‌روه‌ها من بۆ پشتیوانی چه‌ند فه‌رمانبه‌رێكی كارامه و لێهاتووی ناو ئیداره‌ی گه‌رمیان كه دڵسۆزانه كاریان بۆ مانه‌وه‌ی پێگه‌ی ئیداری خۆیان ده‌كرد ئه‌م بابه‌ته گشتیه‌م خستۆته پێش چاو جه‌ماوه‌ر بۆ ئه‌وه‌ی ئه‌وانیش هاوشێوه‌ی ئه‌و فه‌رمانبه‌ره دڵسۆزانه به‌رگری له پێگه‌ی ئیداره‌كه‌یان بكه‌ن .\nله كۆتادا به لێسه‌ندنه‌وه‌ی ده‌سه‌ڵاته‌كان با وه‌ك ئه‌و قه‌له‌ڕه‌شمان لێ نه‌یه‌ت كه ویستی خۆی بكات به‌كه‌ناری ده‌نگی خۆی خۆش بكات به‌ڵام نه بوو به‌كه‌ناری نه به‌قه‌له‌ڕه‌شیش ماوه‌ته‌وه\n2021/11/10 - 11:40\n2021/10/23 - 02:47\nهەڵکشانی نرخی نەوت؛ مەترسی و هیواکانی\n2021/10/20 - 11:36\nسه‌در بۆ ده‌نگى يه‌كه‌مى به‌ده‌ستهێنا\nDengnet.net - 2021\nژمارەی سەردان 426,929 ژمارەی میوان 14


ئێن ئاڕ تی هەڵەیە!\nله رووداوێكی هاتووچۆدا سێ كه‌س بریندار بوون\nمووچه‌ی وه‌زاره‌تێكی تر دابه‌ش ده‌كرێت\nحافز ئه‌سه‌د به‌م گۆرانییه ده‌ماری سه‌دامی ده‌گرت\nئێن ئاڕ تی هەڵەیە!\nگریمان ئێن ئاڕ تی هەڵەیە و نەدەبوایە توڕەیی هاوڵاتییەکی ئەم هەرێمەی لە قاز و کەڵەشێر دزەکانی دوێنێ و نەوت دزەکانی ئەمڕۆ بڵاوبکردایەتەوە. گریمان ئێمە چەواشەکارین! بەهۆی بڵاوکردنەوەی هێرشی هاوڵاتییەکەوە بۆ سەر بەرپرسانی ئەمڕۆی وێرانکردنی وڵات و ناشرینکردنی خەباتی دوێنێی شاخ.\nگەر ئێمە هەڵەین لە بڵاوکردنەوەی چەند خولەکێکی قسەی هاوڵاتییەکی توڕە و پڕی ئەم هەرێمە، ئەوا ئامادەین لەبەردەم یاسا و دادگادا (سەرەڕای تێبینی و سەرنجەکانمان لەسەری) سزای خۆمان وەربگرین.\nپێشمەرگە دێرینەکان لای ئێمە خەباتکاری پیرۆزن و بەهۆی ئەوانەوە میللەتی کورد توانیویەتی ئازادی بەدەستبهێنێت، ئەوانن سیمبولی بەرەنگاربونەوەی زوڵم و زۆرداریبوون لەسەردەمی بەعسدا. بەڵام دوای خۆپیشاندان و هەڕەشەکانیان بۆ سەر ئێن ئاڕ تی داواکارم لێیان وەڵامی ئەم چەند پرسیارە بدەنەوە!\nیەکەم: بۆ ئەو بەرپرسانەی دوێنێ کەڵەشێر و قازیان دەدزی و ئەمڕۆش نەوتی میللەت دەدزن خۆیان بەشداری خۆپیشاندانەکەیان نەکرد؟\nدووەم: ئەو کاتەی موچەکانتان پاشەکەوت دەکرا و بەسێ مانگ جارێ موچەتان وەردەگرت ئێن ئاڕ تی بوو پشتیوانی کردن یان بەپرسە کەڵشێر و قاز و قەل و نەوت خۆرەکانی دوێنێ و ئەمڕۆ؟\nسێهەم: ئەو کاتەی بەرپرسانی ئەمڕۆ نیوەی خاکی کوردستانیان فرۆشت و دەیان ڕۆڵەی ئەم میللەتەیان بەکوشتدا ئێوە لەکوێ بوون، بۆ خۆپیشاندانتان نەکرد؟\nچوارەم: بیرتان لەوەکردووەتەوە وەک چۆن ئێستا موچەی خۆشتان لە نەوتەکە وەرناگرن، ئەوساش لە شاخ کەڵشێر و قازە دزراوەکان هەر بۆ خێمەی بەرپرسەکان بوو نەک ئێوەی خەباتکار؟\nپێنجەم: بیرتان لە جیاوازی نێوان ژیانی منداڵ و خێزانەکانی خۆتان و بەرپرسەکانی دوێنێ و ئەمڕۆتان کردووەتەوە؟\nشەشەم: لەبیرتانە ئەوەی دوێنێ ئێوە کردتان لەپێناو ئازادی میللەتێکدا بوو؟ ئەمڕۆ مەهێڵن بەکاربهێنرێن بۆ شەڕی سەرکوتکردنی ئازادی!\nحەوتەم: پێش ئەوەی بەشداری ئەو خۆپیشاندانە بکەن، چەند ساتێک لەگەڵ خۆتاندا گفتوگۆتان کرد کە ئەمەی دەیکەن بە ویستی خۆتانە یان دووبارە بەرپرسە کەڵشێر و قاز دزەکانی دوێنی و نەوت دزەکانی ئەمڕۆ پێتان دەکەن؟\nهەشتەم: زانیاریتان لەسەر ئەوە هەیە کە ئێستاش لەگەڵ بەشێک لەو بەرپرسە نەوت دزانەی ئەمڕۆ و کەڵشێر و قاز دزەکانی دوێنێ، ئێمە لە دادگاین بەهۆی ئەوەی بەڵگە و زانیاریمان لەسەر دزییەکانی نەوت و سامانی میللەت ئاشکراکردووە؟\nنۆیەم: بیرتان لەوە کردووەتەوە کە ئەگەر سەروەت و سامانی سەرجەم بەشداربووانی خۆپیشاندانەکەی ئەمڕۆ لە پێشمەرگە دێرینەکان کۆبکەیتەوە، ناگات بە سەروەت و سامانی یەک تاکە بەرپرسی کەڵەشێر و قاز دزی دوێنێ و نەوت دزی ئەمڕۆ؟\nدەیەم: ئەم ئێوارەیە لە ماڵەوە کە لە شاشەی ئێن ئاڕ تییەوە جارێکی تر خۆتان دەبیننەوە لە مایکی ئێن ئاڕ تییەوە هێرشدەکەنە سەر کەناڵەکە و بە چەواشەکاری دادەنێن، بیرێک لەوە دەکەنەوە کە چەندین ساڵە هەمان لۆگۆ و هەمان کەناڵە بەرگری لە مافەکانی ئێوە دەکات دژی بەرپرسە دزەکان؟\n*سەرۆکی دامەزراوەی میدیایی نالیا\nدوو نامە بۆ بەستنی كۆنگرە\n73 ساڵ پارتی\nعێراق و هەرێم دوو بازاڕی گەرمی بڕوانامەی ساختەن\nپێش ئەوەی بمرین با فێربین چۆن بژین\nچێلم؛ وڵاتێک لەلایەن کۆمەڵێک فەرمانڕەوای گێلەوە بەڕێوە دەبرێت!\nئارنۆڵدیش دەبێ بە سەرۆک\nئێوەش ببن بە فلتەر\nسەرۆک کێ تیرۆریستە؟\nهەڵەی ترەمپ نییە کلتوری سیاسیان وایە...\nڤیدیۆی چینییەکان و میدیا کلیک خوازەکان\nتاوانی ئەوان و تۆمەتی سەر من\nگەر بچم بۆ زیندان دادوەر ئەم بەڵێنانەی پێداوم


ھێزی پێشمەرگە دەكرێتە ھێزێكی نیشتمانی بە سیستەمی نێودەوڵەتی - هيوای کۆرد\nHome هەواڵ کوردستانی ھێزی پێشمەرگە دەكرێتە ھێزێكی نیشتمانی بە سیستەمی نێودەوڵەتی\nمیدیای فەرمی پارتی دیموكرات بڵاویكردەوە، كە لە پڕۆژەی چاكسازیدا پێنج خاڵ جێبەجێكراون و ١٣خاڵی دیكەش لە جێبەجێكردندان، كە بەپێی رۆژەكە ھێزی پێشمەرگە دەكرێتە ھێزێكی نیشتمانی بە سیستەمی نێودەوڵەتی دەبێتە یەك ھێزی یەكگرتووی كوردستان.\nمیدیاكە لەو بارەوە لەزاری لیوا بابەكر فەقێ ئەحمەد پشدەری، بەڕێوەبەری راگەیاندن و رۆشنبیری وەزارەتی پێشمەرگە بڵاویكردەوە، لە پڕۆژە ٣٥ خاڵییەكەی چاكسازی وەزارەتی پێشمەرگەی حكومەتی ھەرێمی كوردستان، ٥ خاڵیان بە تەواوی جێبەجێكراون و ١٣ خاڵی دیكەش لە جێبەجێكردندان، كە ھەشتیان نزیكە تەواو ببن‌و پێنجەكەی دیكەش نیوەی زیاتر تەواو بوون، بۆیە ھەنگاوی گرنگ بۆ جێبەجێكردنی پڕۆژەكە نراوە.\nلیوا بەكر راشیگەیاند، ئەو خاڵانەی لە پڕۆژەی چاكسازی وەزارەتی پێشمەرگەدا جێبەجێكراون، ھەموو بوارەكانی وەزارەت لە دەگرێت، كە ھەوڵدەدرێت ھێزی پێشمەرگە بكرێتە ھێزێكی نیشتمانی لەسەر سیستەمی ھێزی نێودەوڵەتی و كاری باش بۆ ئەمەش كراوە، ئەگەر حكومەتیش پێك ھات ئەو ھێزە دروست دەكرێت و راستەوخۆش یەكەی ٧٠ و٨٠ نامێنن و ھەموویان یەك دەخرێن، چونكە سیستەمێكی زۆر باش و رێكخراوە.\nهەروەها بەڕێوەبەری راگەیاندن و رۆشنبیریی وەزارەتی پێشمەرگە رایگەیاند، كاری بەردەوام لە پڕۆژەكەدا دەكرێت و بەردەوامیش دەبێت تاوەكو تەواوی خاڵەكان جێبەجێ دەكرێن.\nTags: پێشمەرگەچاكسازیحكومەتی ھەرێم


بریتیە لە پشتڕاست کردنەوەى ئەو بەڵگەنامە و بڕوانامانەى هاووڵاتیانی هەرێم کە لە ووڵاتانى دەرەوە دەردەچن بۆ نموونە: بەڵگەنامەى لەدایکبوون، بروانامەی قوتابخانە، بڕوانامەى زانکۆ، ڕاپۆرتی پزیشکی ، و بەکارهێنانیان لە هەرێمی کوردستان.\nکردنەوەی خولی راهێنان (مه‌شق و راهێنانی پیشه‌یی)\nکردنەوەی خولی راهێنانی پیشەیی بۆ هاوڵاتیان بۆکەمکردنەوەی رێژەی بێکاری وبەرزکردنەوەی ئاستی رۆشنبیری لەبوارە جیاوازەکان وەکو (pvc، کاره‌با، ساردکەرەوە، دورمان، کۆمپیوتەر ...هتد..).\nنوێکردنەوەی پشتگیری دارایی بۆ کاندیدانی تواناسازی\nنوێکردنەوەی پشتگیری داراییە بۆ کاندیدانی پرۆگرامی تواناسازی بۆ دەستپێکی خوێندنی ئەکادیمی.\nخزمەتکردن و فێرکردن و راهێنانی کەم ئەندامان\nکۆمەڵە پەیمانگایه‌کن کە سەر بە وەزارەتمانن و لە رێگایانەوە خزمەت بە توێژی خاوەن پێداویستی تایبەت دەکرێت وه‌کو (نابینا، نابیست....هتد .).


ڕۆژی سێشەممە 26ـی 4ـی 2016 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە فۆمیۆ ئاوای باڵیۆزی ژاپۆن لە عێراق كرد.\nلەدیدارەكەدا باڵیۆزی ژاپۆن لە عێراق، سەرۆك بارزانیی لە بڕیار و ڕاسپاردەكانی كۆبوونەوەی وەزیرانی دەرەوە و دارایی گرووپی 7 لەبارەی پاڵپشتی و هاوكاریكردنی عێراق و هەرێمی كوردستان ئاگادار كردەوە و هەروەها ئەوەیشی بە سەرۆك بارزانی ڕاگەیاند كە وڵاتەكەی بەنیازە كۆنسوڵخانەی خۆی لە شاری هەولێردا بكاتەوە و سوپاسی هەماهەنگی و هاوكاریی لایەنە پەیوەندیدارەكانی هەرێمیشی كرد بۆ ئەو مەبەستە.\nلە بەشێكی دیكەی دیدارەكەدا باڵیۆزی ژاپۆن لە عێراق باسی ئەو هەنگاوانەی كرد كە وڵاتەكەی لەبواری هاوكاریی مرۆیی و گەشەپێدانی ئابووری بۆ عێراق لە دە ساڵی ڕابردوو ناویەتی و جەختیشی لە بایەخی هاوكاریكردنی هەرێمی كوردستان كردەوە.\nلە بەرانبەردا سەرۆك بارزانی سوپاسی حكوومەت و گەلی ژاپۆنی كرد و كردنەوەی كونسوڵخانەی ژاپۆنی لە هەولێر بە هەنگاوێكی باش بۆ فراوانكردنی پەیوەندییەكانی هەردوولا وەسف كرد.\nلەبارەی بارودۆخی سیاسیی عێراقیش باڵیۆزی ژاپۆن نیگەرانیی خۆی لەبارەی قەیرانی سیاسیی عێراق نیشاندا و سەرۆك بارزانیش باسی لەوە كرد كە هەرێمی كوردستان دەیەوێ ڕۆڵێكی ئیجابی لە چارەسەركردنی گرفتەكان بگێڕێت و جەختیشی لەوە كردەوە كە ئەگەر یاسا و دەستوور پەیڕەو كرا با قەیران و كێشەی سیاسییش لە عێراقدا دروست نەدەبوو.\nبارودۆخی مەیدانیی بەرەكانی شەڕی دژی تیرۆریستان و ئامادەكارییەكان بۆ ئازادكردنی موسڵ و تاوتوێكردنی قۆناغی دوای ئازادی موسڵ تەوەرێكی دیكەی ئەم كۆبوونەوەیە بوو.\nسەرۆكی هەرێمی كوردستان پێشوازی لە سكرتێری حزبی سوسیالیستی دیموكراتی كوردستان دەكات\nڕۆژی دووشەممە11ـی 4ـی 2016 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە محەمەدی حاجی مەحموود سكرتێری حزبی سوسیالیستی دیموكراتی كوردستان كرد.\nلە دیدارەكەدا بارودۆخی سیاسیی عێراق و ناوچەكە و قەیرانی سیاسیی عێراق و پەیوەندییەكانی نێوان هەرێم و بەغدا خرایە بەر باس و گفتوگۆ و هەروەها تیشك خرایە سەر شەڕی داعش و ئازادكردنی موسڵ و قۆناغی دوای شەڕی داعش.\nهەر لەم كۆبوونەوەیە بیروڕا لەبارەی بارودۆخی سیاسیی هەرێم و قەیرانی دارایی ئاڵوگۆڕ كرا.\nسەرۆكی هەرێمی كوردستان پێشوازی لە سەرۆكی ئیئتیلافی نیشتیمانیی عێراقی دەكات\nڕۆژی شەممە 9ـی 4ـی 2016 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە د. ئەیاد عەلاوی سەرۆكی ئیئتیلافی نیشتیمانیی عێراقی و شاندێكی یاوەری كرد.\nلە دیدارەكەدا سەرۆكی ئیئتیلافی نیشتیمانیی عێراقی و شاندی یاوەری، سەرۆك بارزانیان لە بیروڕای خۆیان سەبارەت بە بارودۆخی عێراق و قەیرانی سیاسی و چۆنییەتی چارەسەركردنی قەیرانەكە ئاگادار كردەوە و هەروەها سەرۆك بارزانیش سیاسەتی هەرێمی كوردستانی لەمبارەیەوە بۆ شاندی میوان خستەڕوو.\nهەر لەم كۆبوونەوەیەدا هەردوولا لەسەر ئەوە هاوڕا بوون كە پڕۆسەی سیاسی بە بێ پابەندبوونی لایەنەكان بە پڕەنسیپی شەراكەت ناچێتە پێش و قەیرانەكانیش چارەسەر ناكرێن.


Home›وەرزش›ناوخۆیی›پڕۆژه‌ى هه‌ده‌ف زۆر گرنگه و خزمه‌تى به‌هره‌مه‌ندان و هه‌ڵبژارده‌كانى عێراق ده‌كات\nده‌سته‌ى كاتى بۆبه‌ڕێوه‌بردنى یه‌كێتى تۆپى پێى عێراق\nدیدارى: سه‌نگه‌ر زرار- SNN Sport\nله‌دیدارێكى تایبه‌تدا له‌گه‌ڵ تۆڕى هه‌واڵى سلێمانى (SNN Sport)، ئه‌ندامه كورده‌كه‌ى ده‌سته‌ى كاتى بۆ به‌ڕێوبردنى یه‌كێتى تۆپى پێى عێراق تیشك ده‌خاته سه‌ر چاره‌نووسى خولى نایابى تۆپى پێى یانه‌كانى عێراق و سریچكۆ كاتانیچ-ى راهێنه‌رى هه‌ڵبژارده‌ى یه‌كه‌مى عێراق و ستافه‌كه‌ى و ئه‌و پاره‌یه‌ى فیفا پێى داون كه ئایا پشكى یانه‌كانى لێده‌ده‌ن یان نا.\nد.ئه‌حمه‌د كۆچه‌ر-ى ئه‌ندامى ده‌سته‌ى كاتى بۆبه‌رێوه‌بردنى یه‌كێتى تۆپى پێى عێراق-ى له‌م دیداره‌دا وه‌ڵامى ئه‌وه‌ش ده‌داته‌وه كه بۆچى له‌میواندارى كردنى پاڵه‌وانێتى جامى ئاسیا كشانه‌وه و چۆن پڕۆژه‌ى هه‌ده‌ف له‌شارى هه‌ولێر نۆژه‌ن ده‌كه‌نه‌وه و بۆچى به‌كارى ده‌هێنن.\n“به‌پێى ریزبه‌ندییه‌كه تیپه‌كان دیارى ده‌كه‌ین”\n*پرسیارى (SNN Sport): له‌كۆبوونه‌وه‌تان له‌گه‌ڵ نوێنه‌رانى یانه‌كان گه‌یشتنه چ رێكه‌وتنێك و بڕیارى چیتاندا؟\n-د.ئه‌حمه‌د كۆچه‌ر: ده‌سته‌كه‌مان له‌گه‌ڵ نوێنه‌رانى یانه‌كان كۆبۆوه نوێنه‌رانى هه‌موو یانه‌كان به‌كۆده‌نگى له‌گه‌ڵ ئه‌وه‌بوون خوله‌كه هه‌ڵبوه‌شێته‌وه و ئه‌وه‌بوو ئێمه‌ش به‌پشت به‌ستن به‌خراپى بارودۆخى ته‌ندروستى ره‌زامه‌ندبووین و بڕیارى هه‌ڵوه‌شاندنه‌وه‌ى خولى وه‌رزى 2019-2020 درا، بڕیارى ئه‌وه‌شماندا كه‌واده‌یه‌كى پێشوه‌خته بۆ خولى وه‌رزى 2020-2021 دیارى بكه‌ین، ئه‌وه‌بوو رۆژى 10ى مانگى ئه‌یلوولى داهاتوو بۆ ده‌ستپێكى خوله‌كه دیارى كرا، جگه له‌مه‌ش پلانى بى (B) ئێمه ئه‌وه‌یه كه پاش هه‌ڵوه‌شاندنه‌وه‌ى خوله‌كه خولێكى بچووكراوه بۆ هه‌موو تیپه‌كان رێكبخه‌ین و خوله‌كه‌ش به‌دوو قۆناغ ده‌بێت تا ناسنامه‌ى ئه‌و تیپانه ده‌ربكه‌وێت كه له‌خوله‌كانى ئاسیا و عه‌ره‌بدا به‌شدارى ده‌كه‌ن و ده‌بێ ئه‌وه ده‌ستنیشان بكه‌ین، ئه‌وه‌ش ناسه‌پێنین وه‌ك مه‌رج كه ده‌بێ هه‌موو تیپه‌كان به‌شدارى تێدا بكه‌ن، ئه‌گه‌ر ئه‌و پلانه‌ش به‌هۆى درێژه‌كێشانى باردۆخه‌كه جێبه‌جێ نه‌كرا كه‌تائێستا كه‌س نازانێ چۆن ده‌بێت، ئه‌وا ده‌گه‌ڕێنه‌وه سه‌ر دواڕیزبه‌ندى خوله‌كه و به‌پێى ریزبه‌ندییه‌كه تیپه‌كان دیارى ده‌كه‌ین، بۆ ئه‌م مه‌به‌سته كۆبوونه‌وه‌شمان له‌گه‌ڵ یه‌كێتى تۆپى پێى ئاسیا و یه‌كێتى نێوده‌وڵه‌تى تۆپى پێ/ فیفا هه‌یه، پاش ئه‌وه كۆبوونه‌وه‌یه‌كى تر له‌گه‌ڵ لیژنه‌ى پێشبڕكێكان ده‌كه‌ین تا بزانین چی باشه ئێمه ئه‌وه بكه‌ین، تائێستا هیچ دیار نییه و بڕیارێكى یه‌كلاكه‌ره‌و كۆتاییمان نه‌داوه، یانه‌كان كێشه‌ى دارایی-شیان هه‌بوو به‌گفتوگۆ چاره‌سه‌رى ده‌كه‌ین، رێژه‌یه‌كمان دانه‌ناوه، به‌ڵام ئێمه ده‌بینه ناوبژیوان له‌نێوان یاریزانان و یانه‌كان هه‌روه‌ها راهێنه‌ران و یانه‌كان”.\n“ئه‌و پاره‌یه بۆ هه‌ندێك كاروبارى ناو یه‌كێتی تۆپى پێیه”\n*پرسیارى (SNN Sport): فیفا پاره‌ى پێداون، ئایا ئه‌و پاره‌یه بۆیانه‌كان خه‌رج ده‌كه‌ن؟\n-د.ئه‌حمه‌د كۆچه‌ر: ئه‌و پاره‌یه بۆ هه‌ندێك كاروبارى ناو یه‌كێتی تۆپى پێیه، بڕه‌كه‌ى نیو ملیۆن دۆلاره و ئێستا به‌شى یه‌كه‌مى كه بڕى 250 هه‌زار دۆلاره گه‌یشتووه، به‌ڵام ده‌سه‌ڵاتى خه‌رجكردنمان نییه هه‌تاوه‌كو به‌شه‌كه‌ى ترمان به‌ده‌ست ده‌گات، فیفا پێش ماوه‌یه‌ك بڕیاریدا له‌جیهان یارمه‌تى پێشكه‌ش به 211 یه‌كێتى تۆپى پێ بكات بۆ ئه‌وه‌ى هه‌موو كێشه و كه‌موكوڕییه‌كانیان پێ چاره‌سه‌ر بكه‌ن، ئه‌و پاره‌یه هه‌موو ساڵێك هه‌بووه، ئێمه به‌ڕاشكاوى وتومانه 250 هه‌زار دۆلارى گه‌یشتووه تاوه‌كو ئه‌وه‌ى تریش نه‌گات ناتوانین ده‌سكارى بكه‌ین، هه‌تا ئێستا چاوه‌ڕێى به‌شى دوومى ده‌كه‌ین، هێشتا چۆنێتى خه‌رجكردنى پاره‌كه‌مان بۆ دیارى نه‌كراوه كه به چ شێوه‌یه‌ك و چۆنه، له‌فیفا-وه رێنماییمان بۆ دێت كه بۆ چ شتێك خه‌رجى بكه‌ین، له‌گه‌ڵ به‌شى دووه‌مى پاره‌كه‌دا رێنماییه‌كانیشمان پێده‌گات، ده‌توانى تۆ به‌شێك له‌و پاره‌یه به‌یانه‌كان بده‌یت، ئه‌وانه‌ى كێشه‌یان هه‌یه، به‌ڵام به‌پێی توانا، نه‌ك نیو ملیۆن دۆلار وه‌ربگریت و له‌سه‌ر 18 یانه‌دا دابه‌شى بكه‌یت”.\n“فیفا بۆ هه‌ر پرۆژه‌یه‌كى پێگه‌یاندنى به‌هره‌مه‌ندان زۆر به‌جوانى یارمه‌تیت ده‌دات”\n*پرسیارى (SNN Sport): بۆچى ده‌سته‌كه‌تان له‌شارى هه‌ولێر سه‌ردانى پڕۆژه‌ى هه‌ده‌ف-ى كرد؟\n-د.ئه‌حمه‌د كۆچه‌ر: پڕۆژه‌ى هه‌ده‌ف خزمه‌تى هه‌ڵبژارده‌كانى عێراق ده‌كات كه دێنه هه‌ولێر مه‌شق و راهێنان ده‌كه‌ن و له‌لایه‌نى هونه‌رى زۆر جوان كراوه، به‌ڵام وێران بووه، پێویستى به‌نۆژه‌نكردنه‌وه‌یه، ئێمه‌ش ئێستا سه‌رقاڵین سه‌ره‌تا ته‌نها چیمه‌نه‌كه هه‌ندێك خه‌رجیمان بۆى دابین كرد هه‌تاوه‌كو خزمه‌ت بكرێت، تا راپۆرتى خۆمان ده‌نێرین بۆ فیفا كه ئه‌وه‌نده خه‌رجیی پێویسته، پێشووتر ده‌رخسته‌یه‌كى بۆكرابوو، ئه‌مجاره‌ش بۆى ده‌كه‌ینه‌وه، بزانین بۆ نۆژه‌نكردنه‌وه‌ى چى پێویسته، ئه‌وه ده‌بێته بنه‌كه‌یه‌كى سه‌ره‌كى و 6 بنكه‌ى سه‌ره‌كى له‌عێراق دروستده‌كرێت، ئه‌وه یه‌كێك ده‌بێت له‌و بنكانه و ئاماده‌یه بۆ به‌هره‌مه‌ندان كه بۆ هه‌ڵبژارده‌كانى عێراق سوودیان لێوه‌ربگیرێت، بۆ پڕۆژه‌ى دیارى كردنى به‌هره‌مه‌ندانیش شاره‌زان و پسپۆڕان و ئه‌وانه‌ى یاریزان ده‌دۆزنه‌وه له‌گه‌ڵ راهێنه‌رانى بیانى و ئه‌وانه‌ى خۆشمان له‌گه‌ڵیان ده‌بن تا به‌شێوه‌یه‌كى زۆر زانستى و به‌ڕێكوپێكى وه‌كو ژێرخانێكى تۆپى پێى عێراق سوودى لێوه‌بگیرێت، فیفا بۆ هه‌ر پرۆژه‌یه‌كى پێگه‌یاندنى به‌هره‌مه‌ندان زۆر به‌جوانى یارمه‌تیت ده‌دات، زۆر بایه‌خى به‌قوتابخانه‌كانى تۆپى پێ-ش ده‌دات و به‌هه‌موو شێوه‌یه‌ك پاڵپشتى لێ ده‌كات و پاره‌ت پێ ده‌دات، به‌ڵام ده‌بێ بۆ ئه‌م پڕۆژه‌یه راپۆرت و پلانێكى تۆكمه و جوانمان هه‌بێت، ئێستا لیژنه‌ى هونه‌رى و په‌ره‌پێدان له‌ده‌سته‌كه‌مان كار له‌سه‌ر ئه‌و بابه‌ته ده‌كات، ده‌مانه‌وێ بنه‌مایه‌ك دروست بكه‌ین بۆ ئه‌وه‌ى به‌هره‌مه‌ندان پێبگه‌ن، بیرۆكه‌كه وایه له‌شاره‌كانى سلێمانى و دهۆك و هه‌ڵه‌بجه و هه‌ولێر هه‌ریه‌كه‌ى 10 یاریزانى به‌هره‌مه‌ند له‌ڕێگه‌ى كه‌سانى شاره‌زا بدۆزینه‌وه بۆ ئه‌وه‌ى له‌نێو ئه‌و ژماره‌یه‌دا باشترینه‌كان په‌روه‌رده بكه‌ن و بۆ هه‌ڵبژارده‌كان سه‌ریان بخه‌ین”.\n“ناتوانین بچینه كێبڕكێى میوانداری كردنى پاڵه‌وانێتییه‌كه”\n*پرسیارى (SNN Sport): بۆچى له‌میوانداری كردنى پاڵه‌وانێتى جامى ئاسیاى ساڵى 2027 به‌هاوبه‌شى له‌گه‌ڵ ئوردن كشانه‌وه؟\n-د.ئه‌حمه‌د كۆچه‌ر: بۆ میواندارییه‌كه به‌هاوبه‌شى له‌گه‌ل ئوردن به‌فه‌رمى پێمان وترا و هه‌ر به‌فه‌رمیش وه‌ڵاممان دانه‌وه كه ناتوانین بچینه كێبڕكێى میوانداری كردنى پاڵه‌وانێتییه‌كه، رێكخستنى پاڵه‌وانێتییه‌كى وا گه‌وره خه‌رجیی و كارێكى زۆرى ده‌وێت، ده‌بێت واز له‌زۆر كارى تر بهێنین، ورده‌كارى زۆره و ئاماده‌كاریى باش و پێشوه‌خته‌ى ده‌وێ، ئه‌وه گه‌شت و پڕۆتۆكۆڵى ده‌وێت، ده‌بێ داواتنامه به‌فه‌رمیى پێشكه‌ش بكه‌ی، كارێكى زۆرى ده‌وێت، ئێمه خه‌ریكى خولى عێراقین، به‌ڵام دوو تا سێ داوه‌تى به‌شدارى كردنمان بۆ هاتووه و له‌وانه پاڵه‌وانێتى رۆژئاواى ئاسیا، وه‌ڵاممان دایه‌وه و وتمان به‌شدارى ده‌كه‌ین. هه‌ر شتێكیش بزانین 100% ئاماده‌ین، ئه‌وا كاره‌كه ده‌كه‌ین”.\n“وه‌ك خۆى به‌ڵینى داوه كه له‌نیوه‌ى پاره‌كه‌ى خۆش ده‌بێت”\n*پرسیارى (SNN Sport): له‌گه‌ڵ سریچكۆ كاتانیچ-ى راهێنه‌رى سلۆڤینیایی و ستافه‌كه‌ى گه‌یشتنه چ ده‌رئه‌نجامێك؟\n-د.ئه‌حمه‌د كۆچه‌ر: قسه‌مان له‌گه‌ڵ كردووه و به‌رده‌وامیش له‌گه‌ڵ كاتانیچ له‌په‌یوه‌ندى داین، ئێمه په‌یوه‌ندیمان پێوه كردووه كه بگه‌ڕێته‌وه عێراق و ده‌ستبه‌كار ببێته‌وه، به‌ڵام خۆتان ده‌زانن بارودۆخه‌كه رۆژ به‌ڕۆژ خراپتر ده‌بێت، هه‌ر كه هاته‌وه عێراق و ئێمه راسته‌خۆ دانیشتنى له‌گه‌ڵ ده‌كه‌ین و وه‌ك خۆى به‌ڵێنى داوه كه له‌نیوه‌ى پاره‌كه‌ى خۆش ده‌بێت، خۆشتان ده‌زانن ماوه‌ه‌ى پێنج مانگه هیچ كه‌سێك مووچه‌ی وه‌رنه‌گرتووه و ستافى راهێنان و هه‌موو هه‌ڵبژارده‌كان و فه‌رمانبه‌رانى یه‌كێتى تۆپى پێ، له‌م نزیكانه ئه‌وه‌ش چاره‌سه‌ر ده‌كه‌ین”.\nبەرپرسانی ئەمریکا وەڵامی داواکارییەکانی خۆپیشاندەرانیان دایەوە\nگەلەری:دیمەنەکانی یاری بەرشەلۆنە و بایرن میونخ\nقەشەیەک لە لیۆن بە فیشەک بریندار دەکرێت و تۆمەتبارەکەش هەڵات\nعوسمان ئۆجەلان کۆچی دوایکرد


دکتۆر چیا عه‌باس: ئاماژه‌کان نیشان ناده‌ن ئه‌مریکا کورد پڕچه‌ک کات\nبه‌رپرسانی ئه‌مریکا به‌فه‌رمی ڕایده‌گه‌ێنن له‌گه‌ڵ یه‌کپارچه‌یی خاکی عێراقدان، ئایا ئه‌مه ڕووی ڕاستی سیاسه‌تی ئه‌مریکایه؟، ئایا ئه‌گه‌ری هه‌یه له‌پشت په‌رده‌وه شتێک هه‌بێت پێچه‌وانه‌بێت؟ سه‌ردانی سه‌رۆک وه‌زیرانی عێراق عه‌بادی و پاشان شاندیی هه‌رێمی کوردستان به‌سه‌رۆکایه‌تی مه‌سعود بارزانی و دواتر چوونی پارێزگاری ئێستای موسڵ ئه‌سیل نوجه‌یفی سوونه مه‌زهه‌ب به‌جیا بۆ ئه‌مریکا چی ده‌گه‌ێنێت؟، له‌کاتێکدا حکومه‌تی عێراق ڕایده‌گه‌ێنێت دژایه‌تی هه‌ر پرۆژه‌یه‌ک ده‌که‌ن مه‌ترسی له‌سه‌ر یه‌ک پارچه‌یی خاکی عێراق هه‌بێت.\nله‌مباره‌یه‌وه ده‌نگی ئه‌مریکا گفتووگۆی له‌گه‌ڵ دکتۆر چیا عه‌باس نوسه‌رو جاودێری سیاسی کردوه، دکتۆر چیا ده‌ڵێت ئه‌گه‌ر شتێک له‌ئارادا هه‌بێت، ئه‌وا بۆ ڕازیکردنی ئه‌م سێ پێکهاته‌یه سازانێک بدۆزنه‌وه بتوانن جۆرێک له‌ئارامی بۆ عێراق دابین که‌ن.\nهه‌روه‌ها ده‌ڵێت ئه‌گه‌ر به‌ڕێوبه‌رایه‌تی ئۆباما له‌په‌یڕه‌وکردنی سیاسه‌تی پاراستنی یه‌ک پارچه‌یی و سه‌ربه‌خۆیی خاکی عێراق به‌رده‌وام بێت ئه‌وا ئه‌و به‌رنامه ستراتیجیه‌ی له‌سه‌رده‌می سه‌رۆک وه‌زیرانی پێشوو نوری ئه‌لمالکیدا جێبه‌چێ نه‌کرا بتوانرێت له‌سه‌رده‌می عه‌بادیدا بکرێت، ئه‌مه له‌ڕوویه‌که، له‌لایه‌کی که‌وه ئه‌گه‌ر فشارێک له‌چه‌ند لۆبیه‌کی کۆنگرسی ئه‌مریکاوه له‌سه‌ر سه‌رۆک ئۆباما هه‌بێت بۆ جێبه‌جێکردنی یاسای پڕچه‌کردنی کورد و سونه، تاکۆ ئێستا ئاماژه‌کان نیشان ناده‌ن سه‌رۆک ئۆباما ملی بۆ ئه‌و فشارانه نابێت. به‌رێوبه‌رایتی ئه‌مریکاو پنتاگۆن و وه‌زاره‌تی ده‌ره‌وه‌ی ئه‌مریکا ئه‌مه‌یان ڕه‌تکردوه‌ته‌وه.\nووریا کاڵێ ووتوێژی له‌گه‌ڵ دکتۆر چیا عه‌باس نووسه‌رو چاودێری سیاسی کردوه.\nگفتووگۆ له‌گه‌ڵ دکتۆر چیا عه‌بباس


فره‌نسا بڕیارێكى ناپلیۆن بۆناپارت-ى هه‌ڵوه‌شانده‌وه\nهەواڵ / جیهان :: 01/12/2018 :: 440 جار بینراوە\nپه‌رله‌مانى فره‌نسا به ده‌نگدانى به‌ڵێى 51 ئه‌ندام و تاقه ده‌نگێكى نه‌خێر و 3 ده‌نگى سپى، بڕیارى لێدانى منداڵى له‌لایه‌ن دایك و باوك-ه‌وه هه‌ڵوه‌شانده‌وه كه كاتى خۆى ناپلیۆن بۆناپارت-ى سه‌ركرده‌ى مێژوویى فره‌نسا ده‌ریكردبوو و تا ئێستایش كارى پێده‌كرا.\nئه‌گه‌رچى بڕیارێكى تایبه‌ت بۆ جێگرتنه‌وه‌ى ئه‌و ره‌فتاره دانه‌نرا، به‌ڵام بڕیاره‌كه‌ى پێشوو به‌جۆرێك هه‌موارده‌كرێته‌وه كه ده‌سه‌ڵاتى دایك و باوك به‌سه‌ر منداڵه‌وه هه‌بێت به‌بێ به‌كارهێنانى لێدان و هیچ توندوتیژییه‌كى جه‌سته‌یى و ده‌روونى.\nپێشتر له سه‌ره‌تاكانى سه‌ده‌ى نۆزده‌دا، ناپلیۆن بۆناپارت ئه‌و بڕیاره‌ى كردبووه یاسا كه "ده‌بێت دایك و باوك بۆ ته‌مێكردنى منداڵ هه‌موو جۆره توتدوتیژییه‌كى پێویست به‌كاربێنن".\nلایه‌نگرانى هه‌ڵوه‌شاندنه‌وه‌ى بڕیاره‌كه، به‌خودى مارلین شیابا-ى وه‌زیرى ده‌وڵه‌ت بۆ یه‌كسانیى نێوان هه‌ردوو ره‌گه‌زه‌كه و هه‌روه‌ها بریجیت ماكرۆن-ى خانمى یه‌كه‌مى فره‌نسا-یشه‌وه، جه‌خت ده‌كه‌نه‌وه كه لێدان و توندوتیژیى دژى منداڵ هیچ به‌رهه‌م و كاردانه‌وه‌یه‌كى ئه‌رێنیى نابێت، به‌ڵكو به پێچه‌وانه‌وه ئه‌نجامى خراپى ده‌بێت و كاریگه‌ریى نه‌رێنیى له‌سه‌ر منداڵ جێدێڵێت كه له هه‌موو ژیانیدا ره‌نگده‌داته‌وه و ته‌نانه‌ت له قۆناغه‌كانى ژیاندا سه‌ركه‌وتوو نابێت و كه‌سێكى سوودبه‌خشى بۆ كۆمه‌ڵگه لێده‌رناچێت.\nجێى ئاماژه‌یه، سوید له ساڵى 1966ه‌وه هه‌موو توندوتیژییه‌كى جه‌سته‌یى و ده‌روونیى منداڵى قه‌ده‌غه‌كردووه و به‌دوایدا 54 وڵاتى دیكه‌ى جیهان هه‌مان یاسایان په‌یڕه‌و كرد.


دیدارێك له‌گه‌ڵ سنور میدیا | Nma Nariman نما نه‌ریمان\nHome دیداری ڕۆژنامه‌وانی دیدارێك له‌گه‌ڵ سنور میدیا\nنمه نه‌ریمان یه‌كێكه له‌و مناڵانه‌ی كه له ماوه‌یه‌كی زۆر كه‌م دا به گرته ڤیدیۆییه‌كانی توانی جێگایه‌كی زۆر له دڵی به‌كارهێنه‌رانی تۆڕه كۆمه‌ڵایه‌تیه‌كاندا داگیر بكات،له‌دیدارێكی سنورمیدیادا نمه خان به‌م شێوه‌یه وه‌ڵامی پرسیاره‌كانی سنور میدیا ده‌داته‌وه.\nسنورمیدیا:سڵاو نه‌مه خان.\nنمه”سڵاو له ئێوه‌ی به‌ڕێز زۆر خۆشحاڵم ئه‌م دیداره‌م له‌گه‌ڵ ساز ده‌كه‌ن.\nسنورمیدیا:ئێستا سه‌رقاڵی چیت و ڕۆژانه چی ده‌كه‌ی؟\nنمه”من ئێستا له باخچه‌ی ساوایانم زۆربه‌ی كاته‌كانی ڕۆژانه‌شم وه‌ك هه‌ر مناڵێكی تر به سه‌یری ته‌له‌فزیۆن و یاری كردنه‌وه به‌سه‌ر ده‌به‌م.\nسنورمیدیا:مه‌به‌ستت له بڵاوكردنه‌وه‌ی ئه‌و گرته ڤیدیۆییانه چیه؟\nنمه”مەبەستم لە بڵاوکردنەوە ڤیدیۆکان ئه‌وه‌یه كه حکومەت بزانێت کێشەکان ئەوەندە زۆرن مناڵیش دێنێتە قسە ، ئەمەوێت بڵێم کێشەمان هەیە.\nسنورمیدیا”تاكه‌ی به‌ر ده‌وام دبی له‌سه‌ر بڵاوكردنه‌وه‌و دروست كردنی گرته‌ی ڤیدیۆی له‌و چه‌شنه؟\nنمه”بەردەوام دەبم ، تا خەڵک داواکاری هەبێت بەردەوام دەبم ، تا مناڵێکی سواڵکەر ببینم بەردەوام دەم.\nسنورمیدیا:چیت هه‌یه بۆ پێشمه‌رگه،یاخود چیت هه‌یه بۆ داعش كه ڕۆژانه شه‌ڕ له‌گه‌ڵ پێشمه‌رگه‌كانمان ده‌كه‌ن و قه‌یرانی گه‌وره‌یان له وڵاته‌كه‌مان دروست كردوه؟\nنمه”من زۆر ڕقم لە داعشە ، ئەوان هاتوون ئێمە لەناوبەرن ، ئەوان مناڵەکانی ئێمەیان برد لە شەنگال ، ئەوان باوک و براکانمان دەکوژن ، رقم لە شەڕە حەزناکەم پێشمەرگە توشی شەر ببێ پێشمه‌رگه‌م زۆر زۆر خۆش ئه‌وی.\nسنورمیدیا:حه‌ز ئه‌كه‌ی له داهاتودا ببیت به چی ؟\nنمه”حەز دەکەم ببم بە مامۆستا حەزم لە فیلمی سینەماش هەیە چونکە لە دنیادا پەیامی سینەما باشتر دەگات .\nسنورمیدیا_چیت هه‌یه بۆ ئه‌وانه‌ی كه ڕه‌خنه‌ت لێ ده‌گرن،هه‌ندێك خه‌لك ده‌لین كار بۆ سیاسه‌ت ده‌كات؟\nنمه”دەمەوێت هەندێک کەس کە رەخنە دەگرن بزانن من مەبەستم تەنها خزمەتە تا ۲۱ ساڵی تریش تەمەنم بۆ بەشدار سیاسی نابێت تا بڵێن کار بۆ سیاسەت دەکات.\nسنورمیدیا:گرته ڤیدیۆییه‌كان له كاتت ناگرن؟\nنمه”نه‌ولله هه‌رگیز كاتم ناگرن و زۆر حه‌زم له ئیشه‌كانی خۆمه.\nسنورمیدیا:نمه خان زۆر سوپاست ئه‌كه‌ین.\nنمه”منیش زۆر سوپاسی ئیوه‌و سایته‌كه‌تان ئه‌كه‌م.\nPrevious articleنمه گله‌یی له بێ كاره‌بایی ده‌كا\nNext articleبزانن منداڵانی ئەمەریکا بۆچوونیان چییە لەسەر سەرۆکە نوێکەیان\nدیداری ڕۆژنامه‌وانی كانونی دووه‌م 24, 2017


10:51 - 19/11/2019 369 جار خوێندراوەتەوە\nسازدان: مەزهەر كەریم\nد.شلێر فایەق، بەڕێوەبەری نەخۆشخانەی منداڵبوونی سلێمانی، هۆشداریدەدات لە كەمبوونەوەی رێژەی منداڵبوون بەتایبەت لەناو دانیشتوانی شاری سلێمانی‌و دەڵێت پێشر رۆژانە 150 بۆ 160 منداڵ لەدایكدەبوون ئێستا كەمبۆتەوە بۆ 50 بۆ 60 منداڵ.\nد.شلێر فایەق، لە چاوپێكەوتنێكدا لەگەڵ “زەمەن” چەندین ئامار‌و جیاوازی لە نێوان نەخۆشخانەی منداڵبوون‌و نەخۆشخانە ئەهلیەكان دەخاتەڕوو، ئەو بە ژمارە وەڵامدەداتەوە، كە لەدایكبوونی منداڵ لە نەخۆشخانەكەی ئەوان زۆر زیاترە لە نەخۆشخانە ئەهلییەكان.\nبەپێی ئامارەكەی بەردەستی شلێر فایەق، لەمساڵدا سیانزە هەزار ژن لە نەخۆشخانەی منداڵبوون منداڵیان بووە، ساڵی رابردووش چواردە هەزار منداڵ لەدایكبوون.\nزەمەن: ڕۆژانە چەند نەخۆش سەردانی نەخۆشخانەكەتان دەكەن؟\nشلێر فایەق: نەخۆشخانەی منداڵبوونی سلێمانی ئاستی سێی پێدەڵێن بەپێی رێكخراوی جیهانی (WHO)، نەخۆشخانەی ئاستی سێش ئەوەیە هەموو حاڵەتێكی كتوپڕی ساردو هەموو نەشتەرگەریەكانی ژنان‌و منداڵبوونی تێدایە، چ نەخۆشی ژنان یان نەخۆشی منداڵان. لە پارێزگای سلێمانیدا پێویستمان بەچوار نەخۆشخانەی لەم جۆرە هەیە، واتا ئەم نەخۆشخانەیە كاری ئەو نەخۆشخانانەش دەكات كە لەدەرەوەی سلێمانی كاری ژنان‌و منداڵبوون دەكەن، بەتایبەت حاڵەتە قورسەكانی نەشتەرگەری كە پێویستی بە چاودێری ورد هەیە، لەبەرئەوە نەخۆشخانەكەمان تایبەتە بە نەخۆشیە كتوپڕەكانی ژنان‌و منداڵبوون، ئێمە هۆڵێكی گەورەی منداڵبوونمان هەیە، كە لەیەك كاتدا بیست ژن دەتوانێت منداڵی ببێت، لەمساڵدا سیانزە هەزار ژن لە نەخۆشخانەكەمان منداڵی بووە، ساڵی پاریش چواردە هەزار ژن منداڵیان بووە.\nزەمەن: كەواتە منداڵبوون لە شاری سلێمانی زیادیكردووە یان كەم؟\nشلێر فایەق: منداڵبوونی دانیشتوانی شاری سلێمانی بە ژمارە بەرەو كەمبوون دەڕوات بەتایبەتی لەم چەند ساڵەی دواییدا، بەداخەوە كە پێشر ڕۆژانە 150 بۆ 160 منداڵ لەیەك ڕۆژدا لەدایكدەبوون ئێستا كەمبۆتەوە بۆ 50 بۆ 60 منداڵ، منداڵبوونی ئاوارەكان بەرەو زیادبوون دەڕوات، ئەمەش زۆر خراپە، لەگەڵ ئەوەشدا سلێمانی لە كۆنیشدا لەچاو شارەكانی دیكەدا هەر منداڵیان كەمتر بووە، هۆكارەكەشی بۆ تەبعی شارەكە دەگەڕێتەوە.\nزەمەن: ئایا ئەو ژنانەی روو لە نەخۆشخانەكەتان دەكەن، تێیاندایە لە خوار هەژدە ساڵەوە بێت؟\nشلێر فایەق: لە هەموو جۆرە نەخۆشێك دێتە نەخۆشخانەی ئێمە، تیایەتی لەناو شارە، تیایەتی دەرەوەی شارە بەتایبەتی لەم چەند ساڵەی رابردوودا ژنانی خوار تەمەن هەژدە ساڵ زۆرن، كە منداڵیان دەبێت بەتەنیا لەمانگی نۆدا پەنجا ژن لەخوار هەژدە ساڵەوە منداڵیان بووە، خۆشبەختانە 45 ژنیان بە سروشتی منداڵیان بووە، بەڵام دڵمان بەوە خۆش نیە لەخوار تەمەنی هەژدە ساڵییەوە كچان شوو بكەن‌و منداڵیان ببێت.\nزەمەن: نەخۆش زۆرجار گلەیی ئەوەیان هەیە پزیشك‌و كارمەندەكانتان وەك پێویست بەدەم نەخۆشەوە ناچن بۆچی؟\nشلێر فایەق: لە هەموو دونیادا منداڵبوون بە ئازارە، بەداخەوە لە دێرزەمانەوە ئەو قسەیە لە نەخۆشخانەكانی منداڵبوون لە هەموو عێراق‌و وڵاتاندا هەیە، نەك شاری سلێمانی. خەڵكی وادەزانێت ئێمە توندوتیژی بەرامبەریان بەكاردەهێنین، بەڵام خۆی لەوكاتەی سەری منداڵەكە دێتەدەرەوە لەگیانی ژنەكە دەبێت هانی بدەیت‌و هاوكاری پزیشك‌و كارمەندەكان بكات لەوكاتەدا هەندێك بەتوندوتیژی تێدەگەن. من ناڵێم لەساڵانی رابردوودا توندوتیژی بەكارنەهاتووە، بەڵام ئێستا كە سۆشیال میدیاو دەنگ تۆماركردن هەیە بەهیچ جۆرێك ناتوانرێت توندوتیژی بەرامبەر نەخۆش بەكاربهێنرێت، چونكە كەس لێت قەبوڵ ناكات، بەڵام بەجارێك بیست ژن لەلای پزیشكێكی ئێمە منداڵی دەبێت پزیشك ناتوانێت نەخۆش بلاوێنێتەوە، خۆشم ئەوە دەزانم لاوانەوەی نەخۆش لای ئێمە كەمە، نەخۆشێك بەتەمابێت ئێمە بیلاوێنینەوە‌و قسەی لەگەڵ بكەین فریاناكەوین.\nزەمەن: ئەمە واینەكردووە ژنان كەمتر بێنە نەخۆشخانەكەتان بۆ منداڵ بوون‌و زیاتر روو لە نەخۆشخانە ئەهلییەكان دەكەن؟\nشلێر فایەق: لەگەڵ ئەوەی خەڵكانێك پێیان وایە نەخۆش كەمتر دێتە نەخۆشخانەی منداڵبوون، بەڵام ئێستا ژمارەی منداڵبوون لەلای ئێمە زۆر زیاترە لە ژمارەی منداڵبوون لە سەرجەم نەخۆشخانە ئەهلیەكان لە سنوری سلێمانی، مانگانە 1500 منداڵ لە نەخۆشخانەكەمان لەدایك دەبێت ئەوان بەهەموو نەخۆشخانە ئەهلیەكان 1000 منداڵی تێدا لەدایك دەبێت، نەخۆشخانە ئەهلییەكان منداڵبوونی زۆر كتوپڕو سروشتی وەرناگرن، تەنیا لەدایكبوون لە رێگەی نەشتەرگەرییەوە وەردەگرن، بیرمان نەچێت نەخۆشخانەی ئەهلیی بۆ حاڵەتی ئاسانە هەرگیز ناتوانن حاڵەتی قورس وەربگرن.\nزەمەن: بەپێی ئەزموونت ئەتوانیت بە ئێمە‌و خوێنەرەكانمان بڵێیت، ئەو زیانانە چین كە ئەگەر پێش وادەی ئاسایی منداڵ لەدایك ببێت؟\nشلێر فایەق: دەبێتە هۆی نەبەكامی منداڵەكە، بەتایبەت هۆی دروستنەبوونی سیەكانی منداڵەكە كە ئەمە بۆخۆی مەترسیەكی زۆر گەورەیە لەسەر منداڵەكە، ئەگەر منداڵ لەسێ دەقەی یەكەمدا ئۆكسجینی بۆ نەچێت توشی شەلەل دەماخ دەبێت.\nزەمەن: ژنان بە سروشتی منداڵی ببێت باشترە یان بە نەشتەرگەری؟\nشلێر فایەق: ئێستا من لە پڕۆژەیەكدا كاردەكەم كە هەوڵی ئەوە دەدەین منداڵبوون بەڕێگەی نەشتەرگەری كەم بكەینەوە، كە پێیدەوترێت پڕۆژەی كەمكردنەوەی منداڵبوون بەنەشتەرگەری، لەڕاستیدا منداڵبوون بەنەشتەرگەری‌و منداڵبوون بە سروشتی هەردووكیان زیانی خۆیان هەیە، بەڵام ئەگەر بیخەینە تای تەرازویەك‌و حسابی بكەین منداڵبوون بە سروشتی كێشەكانی زۆر كەمترە. لەجیهاندا وەها رێگە پێدراوە ئەگەر سەد ژن منداڵی ببێت لەڕۆژێكدا پانزە بۆ بیست ژن دروستە بەنەشتەرگەی منداڵی ببێت، بەڵام لەو ژمارەیە تێپەڕی ئەوا كارێكی دروست نیە، لە مانگی رابردوودا سێ حاڵەتی مردنی ژنان هەبووە لە دەوروبەری سلێمانیدا بەهۆی نەشتەرگەری منداڵبوونەوە ژنان بە بەنجكردن مردون.\nزەمەن: كەواتە حاڵەتی مردنی دایك‌و منداڵ لە نەشتەرگەریدا زۆرترە یان لە ئاساییدا؟\nشلێر فایەق: لەكاتی منداڵبوون بەشێوەی نەشتەرگەری مردنی دایك زۆر زیاترە، ئێمە ساڵانە بەشی نەبەكاممان هەیە، ئەو ژنانەی بە نەبەكامی منداڵیان دەبێت ئەوا منداڵەكانیان دەمرێت.\nزەمەن: ئێوە هۆبەی مامانیشتان هەیە بۆچی؟\nشلێر فایەق: مامان لە هەموو دونیادا هەیە كە پێیدەوترێت منداڵبوون لەناو ماڵاندا، ساڵانی زوو كاری مامانی كارێكی زۆر بەهێزبوو، بەڵام لەگەڵ پێشكەوتنی كەرتی تەندروستی‌و دروستكردنی نەخۆشخانەی منداڵبوون جێگرەوەی ئەو كارە دروستبووە، كە پزیشك لە نەخۆشخانە ئەو كارە دەكات، ئێمە هۆبەیەكمان هەیە بەناوی هۆبەی مامانی، كە رێگە بەو مامانانە دەدات بۆ خۆیان كارمەندی تەندروستین، لەگەڵ ئەوەشدا چەند كارێكی سنووردار دەكەن رێگەپێدراونین هەموو كارێكی مامانی بكەن لەماڵاندا.\nزەمەن: زیانەكانی تەندروستی بۆ ژنانی خوار تەمەن هەژدە ساڵ منداڵیان ببێت چیە؟\nشلێر فایەق: من لەڕووی جەستەییەوە باسی دەكەم، ئەو ژنەی هێشتا تەمەنی نەچوەتە هەژدە ساڵ‌و كۆئەندامی زاوزێی باش پێنەگەشتووە ئێسقانەكانی حەوزی هێشتا بەتەواوەتی گەشەكان نەكردووە كێشەی تەندروستی بۆ خۆی‌و منداڵەكەی دەبێت لەبەرئەوەی دروستكردنی منداڵێك لەسەر جەستەیەك كە هێشتا ماویەتی‌و تەواو پێبگات، بەتەكید ئەو منداڵەی كە دروستی دەكات باش دەرناچێت، كە لەو حاڵەتاندا نیسبەتی منداڵی نەبەكام‌و مردن‌و لەبارچوون منداڵ لە‌و ژنانەدا زۆرە، لەگەڵ ئەوەشدا ئەو ژنانە بۆخۆیان دوچاری زۆر گیروگرفت دەبنەوە، ئەگەر كچێك لەپێش تەمەنی هەژدە ساڵیەوە نەشتەرگەری بۆ بكرێت خۆی نەپارێزێت لە منداڵبوون ئەوا لەتەمەنی 30 ساڵیدا توشی جۆرەها نەخۆشی ژنان‌و منداڵبوون دەبێت هەندێكجار لەو تەمەنەدا ناچاربوین منداڵانیان بۆ دەربهێنین.\nزەمەن: باشترین تەمەن بۆ كچان هاوسەرگیری بكەن‌و منداڵیان ببێت كەیە؟\nشلێر فایەق: باشترین كات بۆ منداڵبوون‌و پێكهێنانی هاوسەرگیری لەنێوان 20 بۆ 35 ساڵیدایە، هەركەسێك بیەوێت منداڵی ببێت لەو تەمەنەدا تەواوی بكات زۆر باشە بێت.\nزەمەن: نەخۆشخانەی منداڵبوون بیناكەی وەك پێویست نیە بۆ ئەمە چیتان كردووە؟\nشلێر فایەق: بینای نەخۆشخانەی منداڵبوون، بینای نەخۆشخانە نیە پێویستی بەوە هەیە شوێنێكی باشتر هەبێت، لەئێستادا وامان لێكردووە لەڕووی ژینگەی كاركردنەوە زۆر شیاوبێت، بەڵام وەك بینا زۆر خراپە، بەداخەوە لەڕووی داودەرمانەوە كەموكوڕیمان هەیە هەندێكجار دەرمانی ئەنتی بایۆتیك‌و دەرمانی ئازار شكێنمان نیە لەبەرئەوەش نیە كە بۆمان ناكڕێت بەڵكو لەبەرئەوەی شێوازی كڕینەكەی پێیدەچێت.\nزەمەن: بۆ حاڵەتی كەمی ژمارەی فەرمانبەر نەخۆشخانەكەتان چیكردووە؟\nشلێر فایەق: ژمارەی كارمەندەكانمان بەرەو خراپیەكی زۆر زۆر دەڕوات، چونكە ئەو كارمەندانەی لە نەخۆشخانەكەمان كاردەكەن ژمارەیەكیان تەمەنیان هەڵكشاوەوە بەرەو پیربوون دەڕۆن نەخۆشیە موزمینەكان لەسەریان دەركەوتووە ماندون چەند ساڵێكە ئەو كارە قورسە دەكەن، پێویستمان بە 150 كارمەندی نوێ هەیە، لە ساڵی 2012وە یەك كارمەندی تازەمان بۆ نەهاتووە چەند ساڵێك پێشتریش، چونكە هەرچی كارمەندێك دادەمەزرا بۆ نەخۆشخانەی شاریان دەنارد، كارمەند هەیە تایبەتمەندیەی بۆ نەخۆشخانەی منداڵبوونە لەشار دامەزراوە، لەگەڵ ئەوەشدا نەخۆشخانەی شار نەخۆشخانەیەكە بەشی ژنان‌و منداڵبوونی نیە، لەگەڵ ئەوەشدا زیانەكانی كەمی كارمەند لە جۆرو كوالێتی كارەكەمان دادەبەزێنێت، نەخۆش گلەیی دەكات ناچین بەدەمیەوە نازانێت سەرمان ناپەرژێت بەهۆی زۆری نەخۆشەوە، لەگەڵ ئەوەشدا جۆری نەخۆشخانە حكومییەكان لە نەخۆشخانە ئەهلییەكان باشترە، ئەوە لایەنێك دەیەوێت نەخۆشخانە حكومییەكان لەكەدار بكات.


ئەمایا کۆپینس - ویکیپیدیا، ئینسایکڵۆپیدیای ئازاد\nئەمایا کۆپینس لە ساڵی ٢٠٢٠\nزانکۆی ئۆتۆنۆمی ننەتەوەیی نیکارگوا لە لیۆن\nئەمایا کۆپینس (لەدایکبووی ١٩٩٤) کچە خوێندکار و چالاکوانی نیکاراگوایی-بەلژیکییە، یەکێکبوو لە کەسە کاریگەرەکانی بزووتنەوەی خوێندکارانی زانکۆی ١٩ی نیسان، بزووتنەوەکەبوو لەکاتی ناڕەزاییەکان لەدژی سەرۆکی نیکاراگوا دانیەل ئۆرتیگا دامەزرابوو. لە ساڵی ٢٠٢٠، خەڵاتی ئازایەتی ژنانی نێودەوڵەتی پێدرا.\nئەمایا لەدایکبووی ساڵی ١٩٩٤ لە برۆکسێل. باوک و دایکی کۆمەڵناس بوو، باوکی بەلژیکی ناوی فێدریکۆ کۆپینس، وە دایکیشی نیکارگواییە بەناوی تامارا زامۆرا. ئەمایا لە نیکارگوای دەژی و لەوێ قوتابی پزیشکییە لە زانکۆی ئۆتۆنۆمی ننەتەوەیی نیکارگوا لە لیۆن (UNAN-Leon). بڕیاریدا بچێتە پاڵ دژایەتییەکانی ٢٠١٨ی دژ بە سەرۆک دانیلە ئۆرتیگا، بۆئەمەش چووە پاڵ بزووتنەوەی خوێندکارانی زانکۆی ١٩ی نیسان. ناوبراو دووجار دەستگیرکراوە، یەکەمیان لە لە نیسانی ٢٠١٨، بەبۆنەی بەشداریکردنی لە ناڕەزاییەکان دژ بە سەرۆکی وڵات، دووەمجاریش لەبردنی فریاگوزاری و یارمەتی بۆ ئەو ژنە زیندانییە سیاسییانەی کەدەستیانکردبوو مانگگرتن لە خواردن. ئەمایا تۆمەتبارکراوە بە تیرۆریست و دزی بەھۆی ناڕەزاییە ئاشتیخوازییەکانی دژ بە دەسەڵاتی ئۆرتیگا.\nڕۆژنامەی ئیسپانی ئێل پایس ناوی ئەمایای وەک کاریگەرترین کەس لە باشووری ئەمریکا دیاریکرد. لە ئازاری ٢٠٢٠، ئەمایا کۆپینس لەلایەن حکوومەتی ئەمریکاوە خەڵاتی ئازایەتی ژنانی نێودەوڵەتی پێدرا.\n^ ئ ا "2020 International Women of Courage Award". United States Department of State. Retrieved 2020-03-13.\n^ "Het drama van Nicaragua en Amaya Coppens". DeWereldMorgen.be. 2019-06-21. Archived from the original on ٣ی کانوونی دووەمی ٢٠٢٠. Retrieved 2020-03-14. Check date values in: |archive-date= (help)\n^ "Amaya Coppens, l'inquiétude d'une famille". Le Soir Plus (بە فەرەنسی). 2018-09-27. Retrieved 2020-03-14.\n^ "Amaya Eve Coppens HRD Leader". Front Line Defenders. Archived from the original on ١ی ئەیلوولی ٢٠١٩. Retrieved 14 March 2020. Check date values in: |archive-date= (help)\n^ "Amaya Coppens: "Quand on est en prison au Nicaragua, on n'a aucun droit"". RTBF Info (بە فەرەنسی). 2019-09-14. Archived from the original on ٩ی ئازاری ٢٠٢٠. Retrieved 2020-03-14. Check date values in: |archive-date= (help)\n^ "Nicaragua: une ONG dénonce l'agression de frères de la Belge Amaya Coppens". La Croix (بە فەرەنسی). 2019-12-27. ISSN 0242-6056. Archived from the original on ٣ی کانوونی دووەمی ٢٠٢٠. Retrieved 2020-03-14. Check date values in: |archive-date= (help)\n^ AFP, Le Figaro fr avec (2019-02-26). "Nicaragua: la famille d'Amaya Coppens espère sa libération". Le Figaro.fr (بە فەرەنسی). Retrieved 2020-03-14.\n^ Cid, Amalia del (2020-01-01). "Amaya Coppens encabeza la lista de personajes que más destacaron en Latinoamérica en 2019, según El País". La Prensa (بە ئیسپانی). Retrieved 2020-03-14.\nوەرگیراو لە «https://ckb.wikipedia.org/w/index.php?title=ئەمایا_کۆپینس&oldid=692672»


بەڕێوەبەری دیجیتاڵ میدیای ئێن ئاڕتی هۆشداری دەداتە شاسوار عەبدولواحید\nبەرپرسێكی ئێن ئاڕ تی: ناوی منەوە ئیستیقالەیان نوسیوە‌و ئیمزایان كردووە\nبەڕێوەبەری دیجیتاڵ میدیای ئێن ئاڕ تی ڕایدەگەیەنێت، بەهۆی ئەوەی ئازار بەر قاچی كەوتوەوە و بۆماوەیەك مۆڵەتی لەكارەكەی وەرگرتوە، كەچی بەبێ ئاگاداری خۆی دەستیان پێ لەكار كێشاوەتەوە و لەبری ئەویش واژۆیان بۆ كۆدوە.\nسوهەیب شێخ ئەحمەد كاكە مەحمود، بەڕێوەبەری دیجیتاڵ میدیای ئێن ئاڕ تی كە هاوكات ئەندامی ئەنجومەنی بەڕێوەبردنیشە لە هەژماری خۆی لەبارەی لادانی لەكارەكەیەوە نوسیویەتی" هەموو لایەك و ڕێكخراو و سەندیكاكانی ڕۆژنامەنووسان و سەنتەری میترۆ بۆ داكۆكی لە مافی ڕۆژنامەنوسان ئاگادار دەكەمەوە، من وەك ئەندامی ئەنجومەنی بەڕێوەبردن و بەڕێوەبەری دیجیتاڵ میدیای ئێن ئاڕ تی بە هیچ شێوەیەك ئیستیقالەم لە كەناڵی ئێن ئاڕ تی نەكردووەو بە هۆی كەوتنم و ئازاری ئەژنۆمەوە تا دووشەممەی داهاتوو مۆڵەت بووم".\nدەشڵێت"بەڵام تەنها لەبەر ئەوەی وازم لە نەوەی نوێ هێناوە و باسی خیانەت و بێ وەفایی شاسوار عەبدولواحیدم كردووە كە بەرامبەر خۆم و هاوڕێیانم كردوویەتی، بە فەرمانی شاسوار و لەلایەن مەم بورهان قانع بەڕێوەبەری ئێن ئاڕ تی بە ناوی منەوە ئیستیقالەیان نوسیوە‌و ئیمزایان كردووە".\nئەو بەرپرسەی دیجیتاڵ میدیای ئێن ئاڕتی نوسیویشیەتی"ئەم كارەش دوورە لە هەموو بنەمایەكی ئەخلاقیەوە و سەلمێنەری ئەوەشە كە لە ئێستادا كەناڵی ئێن ئاڕ تی میدیای فەڕمی نەوەی نوێ و زمانحاڵی شاسوار عەبدولواحیدە، چونكە بە هیچ شێوەیەك ئاگاداری ئستیقالەی خۆم نیم و بەناوی منەوە نوسراوەو ئیمزا كراوە لەكاتێكدا من بە فەڕمی مۆڵەتی نەخۆشیم تا دووشەممەی داهاتوو هەبووە، ئەوەش نیشانەی ئەوەیە بێلایەنی و هاوسە‌نگی و ڕاستگۆیی تێدا نەماوەو هەموو ئەو دروشمانە لە ئێستادا دوورن لە ڕاستیەوە".\nسوهەیب شێخ ئەحمەد كاكە مەحمود دەشڵێت"جێی سەرسوڕمانە كە بەڕیوەبەری ئێن ئاڕ تی خاوەنی چەندین كتێب و سیمینارە لە سەر ئەخلاق و پیشەیی بوونی كاری ڕۆژنامەوانی، دوور لەهەموو پرنسیپێك و باوەڕبوون بە نوسینەكانی خۆیشی، ئەو هەموو پێشێلكاری و سوكایەتییە بە هاوكار و هاڕێكانی قبوڵ دەكات و فزەی لێوە نایەت".\nلەكۆتایی نوسینەكەیدا ئەو رۆژنامەنوس، جەخت لەوە دەكاتەوە، هەمووشتێك روندەكاتەوە و دەڵێت"هەموولایەك دڵنیا دە‌كەمەوە لەم یەك دوو ڕۆژەدا هەموو ئەوەتان بۆ ڕوون دەكەمەوە كە لە ئێستادا كەناڵی ئێن ئاڕ تی زمانحاڵ و میدیای فەڕمی نەوەی نوێ و شاسوار عەبدولواحیدەو جگە لەوەش هەڵوێستی گرنگ و توندترم دەبێت".\nئەو نوسینەی سوهەیب شێح ئەحمەد لەكاتێكدا دێت، لەماوەی رابردوودا سێ كەسی دیاری جوڵانەوەی نەوی نوێ وازهَنانیان لە جوڵانەوەكە ڕاگەیاند.


فڕۆكه‌كانى توركیا سنورى شنگالیان بۆردومان كرد شه‌هید و بریندار هه‌یه\n12:09 - 15/01/2020\nفڕۆكه جه‌نگییه‌كانى توركیا چەند بنکەیەکی یه‌كینه‌كانى به‌رخۆدانى شه‌نگالیان (یه‌به‌شه) لە گوندى دووگریى سه‌ربه‌ناحیه‌یى سنونێ له‌سنورى قەزای شنگال بۆردومان كردو به‌پێى زانیاریه‌كان شه‌هید و بریندارهه‌یه.\nسه‌رچاوه‌یه‌ك له قه‌زاى شنگال به‌دیجیتاڵ میدیایى KNN ڕاگه‌یاند، كاتژمێر 11:00 ى پێشنیوه‌ڕى ئه‌مڕۆ فڕۆکە جەنگییەکانی تورکیا چەند بنکەیەکی یه‌كینه‌كانى به‌رخۆدانى شه‌نگالیان (یه‌به‌شه) لە گوندى دووگریى سه‌ربه‌ناحیه‌یى سنونێ سەر بە قەزای شنگال بۆردومان کردووە.\nوتیشى، به‌هۆى بۆردومانه‌كه‌وه شه‌هیدوو بریندارهه‌یه و له دوورى 300 مه‌تره‌وه ڕێگه به‌كه‌س ناده‌ن نزیكى ڕووداوه‌كه ببێته‌وه.\nجێى ئاماژه‌یه، فڕۆكه‌كانى توركیا ناوه‌ناوه، سنورى هه‌رێمى كوردستان ده‌به‌زێنن و بۆردوومانى ئه‌و ناوچانه ده‌كه‌ن، كه به‌هۆیانه‌وه سه‌دان كه‌س شه‌هید و برینداربون و ماڵ و حاڵى هاوڵاتیان وێرانبووه.


دیموكراسی و مافی مرۆڤ و مافی بەدەستهێنانی زانیاری\n10:01 - 2022-06-23\nئەگەرچی ناونیشانی ئەم بابەتە درێژە، بەڵام بەندە ناچاربووم ئەم ناوەی لێبنێم، تاكو مەبەستەكەم بپێكم.\nئەم وشە و دەستەواژانە، یەكەم و دووەمیان، چەندین ساڵە بیستومانن و زۆریش ناومان هێناون تەنانەت لە ئەدەبیاتی شۆڕشدا، بەتایبەت شۆڕشی نوێ، ناویان زۆر هاتووە، سێیەمیان زیاتر پاش راپەڕین ناوی هاتووە لەگەڵ دووانەكەی تر.\nئەمانە هەموویان بەرلەوەی ئێمە بیانبیستین و تامەزرۆیان بین و كار بۆ بەرقەراركردن وكارپێكردنیان پكەین، لە رۆژئاواوە پەیدابوون و چەسپێنراون و پیادەكراون و زۆر درەنگ گەیشتوونەتە لای ئێمە، بۆیە گەر ئێمە نەزانین چۆن بیانخەینە بواری جێبەجێكردنەوە، یاخود هەڵە لە بەدیهێنانیاندا بكەین، لەوانەیە تاڕادەیەك ئاسایی بێت و دەكرێت هەڵەكان چاك بكرێنەوە، بەڵام خاوەن و داهێنەری ئەو ناو و دەستەواژانە هەڵە بكەن و پێچەوانەی ئەو پرەنسیپانە بجوڵێنەوە، ئەمەیان مەسەلەیەكە دەبێت مرۆڤ لەسەری بوەستێت و مەترسیدارە، چونكە رۆژئاوا بەپێی ستانداردی ئەو ناو و دەستەواژانە مامەڵە لەگەڵ ئێمەمانان دەكەن، مەبەستم هەرێم و عیراق و وڵاتانی تری ناوچەكەیە.\nلە دیموكراسیدا؛ ساڵی 2014 پاش گرژیی و ئاڵۆزییەكی زۆر و درێژخایەن لە ئۆكرانیا و خۆپیشاندانێكی توندوتیژ و پەلاماردانی پەرلەمان و دواییش ماڵی سەرۆكی ئەوسای ئەو وڵاتە، نەتەوەپەرستەكان و لایەنگرەكانیان توانییان حكومەت بڕوخێنن بە پشتگیرییەكی راستەوخۆی ئەمریكا و بەشێك لە وڵاتانی ئەوروپا بەبیانووی ئەوەی حكومەتەكەی ڤیكتۆر یانكۆڤیتچ سەر بە روسیایە. ئەمە لەكاتێكدایە ئۆكرانیا ئەوروپایە و لە شوێنێكی تر نییە، یانی لە ئەوروپادا لەباتی ئەوەی دیموكراسییانە و بەئاشتی حوكم دەستاودەست بكرێت، بەزۆری زۆرداری دەسەڵات بگرێتە دەست. ئێستاش كە قسە لەسەر ئەوە دەكرێت ئۆكرانیا ببێتە ئەندامی یەكێتیی ئەوروپا، یەكێك لە مەرجە سەرەكییەكان بۆ بوون بە ئەندام، دیموكرات بوونە! ئایە ئۆكرانیا وڵاتێكی دیموكراسییە گروپێك بە زۆر حوكم بگرێتەدەست، بەتایبەتی ئەو گروپە لایەنگر و درێژەپێدەری بەرنامە و سیاسەتی نازییەكان بێت؟ ئا لەم كاتەدا، سەنتەرێكی لێكۆڵێنەوە لە دانیمارك بڕوای وایە ئۆكرانیا وڵاتێكی دیموكرات نییە! لەبارەی مافی مرۆڤ؛ ئایا روسیاییەكانی ئۆكرانیا مرۆڤ نین لە ساڵی 2014ەوە حكومەتی كیێڤ شەڕیان دەكات و بەپێی راپۆرتەكانی هەواڵ زیاتر لە شەش هەزار هاووڵاتی كوژراون و دەیان هەزاریش برینداربوون.\nلەلایەكی ترەوە، سەرەتای دەستپێكردنی شەڕی روسیا و ناتۆ، چەند پەیامنێرێكی رۆژئاوا قسەی راست و رەوانی دڵی رۆژئاوایان كرد كاتێك وتیان: ئەم ئاوارانەی ئۆكرانیا كە لە دەست شەڕ رایانكردووە، عیراقی یا ئەفغانی نین، ئەمانە ئەوروپایین و قژ و چاویان رەش نییە و دەبێت بەجۆرێكی تر مامەڵەیان لەگەڵدا بكرێت!، هەروەها هەر لە سەرەتاوە زۆربەی زۆری وڵاتانی ناتۆ بە جۆرەها چەك هاوكاریی ئۆكرانیا دەكەن بەمەبەستی درێژەپێدانی جەنگ و كوژرانی زیاتری ئۆكرانی و روسەكان، ئەمەش پێشێلكردنێكی بەرچاوی مافی دەیان ملیۆن خەڵكی ئەو دوو وڵاتەن.\nمافی بەدەستهێنانی زانیاری؛ لە رۆژئاوا بەگشتی، وەك خۆیان دەڵێن، مافێكی سەلمێنراوە بۆ هەموو كەسێك و نابێت رێگریی بكرێت لە دەستگەیشتن بە زانیاری و هەواڵ و بنەمایەكی هەرە سەرەكیی كاری میدیاییە لە ئەمریكا و ئەوروپا، بەڵام ئایا پەیوەست بە شەڕی روسیا و ناتۆ وایە؟ بیگومان نەخێر، هەم وڵاتانی یەكێتیی ئەوروپا و هەم ئەمریكاش هەموو میدیاكانی روسیایان لە بینەر و بیسەر و خوێنەری وڵاتەكانیان قەدەغە كرد، تا هەواڵەكانی ئەو جەنگە لە دیدی روسیاوە نەبیستن، یوتیوب هەموو میدیاكانی روسیای راگرت، پەیج و ئەكاونتەكانی میدیاكانی روسیا لە فەیسبووك داخران، تویتەر هەمووی راگرت، هەموو كەناڵە تەلەڤزیۆنییەكانی روسیای فیدراڵ قەدەغەكران. بەم شێوەیە رۆژئاواییەكان ئەم مافەشیان پێشێل كرد و پێشدەچێت لە ئایندەدا پێشێلكاریی تریش بكەن!.\nرەوتی سەدر چی دەوێ؟\nبە هیوای دیدار\nیەکێتیی بەرەنگاربوونەوە و ئاوەدانی


هاونیشتمانییەک بەهۆی تەقینەوەی مین بریندار بوو – چاونیوز\nچاونیوز: هاونیشتمانییەکی خەڵکی دەڤەری سەردەشت بە هۆی تەقینەوەی مین بە توندی بریندار بوو.\nبەپێی هەواڵی گەیشتوو بە چاونیوز(ناوەندی مافی مرۆڤ بۆ ڕۆژهەڵاتی کوردستان)، ڕۆژی چوارشەممە ٢٢ی بانەمەڕی ١٤٠٠، هاونیشتمانییەک بە ناوی “عەبدوڵڵا سەرفەراز”، ٢٣ ساڵە خەڵکی ئاوایی “تووە” سەر بە شاری سەردەشت، کاتێک سەرقاڵی لەوەڕاندنی مەڕومالات بووە، دەکەوێتە سەر مین و بەهۆی تەقینەوەی بە توندی بریندار دەبێ.\nئەو لاوە کوردە لەو تەقینەوەیەدا دەست، لاق، دەموچاوی بە توندی بریندار بووە.\nناوبراو بۆ چارەسەری پزیشکی ڕەوانەی نەخۆشخانەی “خومەینی” سەردەشت کراوە.\nمحەممەد، سەرفەراز، تەقینەوەی، مین سەردەشت\t2021-05-12\nتاگەکانی بابەتمحەممەد، سەرفەراز، تەقینەوەی، مین سەردەشت


یادگار مەحمود: ئەم پڕۆژەیە دروستکردنی پردی پەیوەندییە لە نێوان هاووڵاتیان و نوێنەرانیدا\nچالاکیەکانی ڕیکخراو 2022-01-06 248 جار بینراوە کۆمێنت\nلە درێژەی سەردانیکردن بۆ لای فراكسیۆنەكانی (ئەنجومەنی نوێنەرانی عێراق/ پارێزگای سلێمانی)،بەمەبەستی گفتوگۆكردن لەسەر پڕۆژەی (پارێزگای سلێمانی‌و نوێنەرانی)و هەروەها ناساندنی (رێکخراوی کوردستان بۆ هەموان) بە نوێنەرانی نوێی پارێزگای سلێمانی بۆ خولی پێنجەمی (ئەنجومەنی نوێنەرانی عێراق)، ئەمڕۆ (6/1/2021) (ئارام کەمال) بەڕێوەبەری پڕۆژەی(پارێزگای سلێمانی‌و نوێنەرانی)سەردانی بەڕێز (یادگار مەحمەد نەسروڵا) لە فراکسیۆنی (پارتی دیموکراتی کوردستان) کرد.\nهاوکارو پشتیوانی پڕۆژەکەتانم و پڕۆژەکە گرنگی خۆی هەیە\nلەسەرەتادا (ئارام كەمال) تیشكی خستەسەر چالاكییەكانی پڕۆژەو چۆنیەتی هاوكاریكردن‌و بەشداری نوێنەرانی نوێی پارێزگای سلێمانی لە ئەنجومەنی نوێنەرانی عێراق.\nپاشان بەڕێز (یادگار مەحمود) خۆشحاڵی خۆیان بۆ پڕۆژەكە دەربڕی‌و ئاماژەیان بۆ گرنگی و پێویستی پڕۆژەکە کرد .\nدواتر (یادگار مەحمود) وێڕای ئەوەی ئەم جۆرە پڕۆژانەی بەگرنگ ناوبردو هەروەها وتیشی "ئەمکارە دروستکردنی پردێکی پەیوەندییە لە نێوان هاووڵاتیان و نوێنەرانی هەڵبژێردرودا، لە رێگەی ئەم پڕۆژەیەوە هاووڵاتیان دەتوانن وەڵامی پرسیارەکانین دەست بکەوێت و هەروەژا ئاگاداری ئەداو چالاکی نوێنەرەکانیان دەبن" .\nلە درێژەی وتەکانیدا ناوبراو ئاماژەی بۆ ئەوە کرد کە " بوونی پڕۆسەی چاودێری و دەوڵەمەندکردنی هاووڵاتی بە زانیاری لەسەر کارو ئەدای نوێنەرانیان،واتای بەهێزبوونی دیموکراسی دەگەیەنێت. " هەروەها خاتوو (یادگار) پشتگیری خۆشی بۆ پڕۆژەکە دەربڕی و ئامادەیی دەربری بۆ هاوکاری و سەرخستنی پڕۆژەی (پارێزگای سلیمانی و نوێنەرانی)\nلە كۆتایشدا بەڕێوەبەری پڕۆژە سوپاس‌و دەستخۆشی (رێكخراوی كوردستان بۆ هەمووان)ی ئاڕاستەی خاتوو (یادگار) كرد لەبەرامبەر وەڵامدانەوەی ئەرێنیان بۆ پڕۆژەی (پارێزگای سلێمانی‌و نوێنەرانی).


کوردیپێدیا - 200 ملیۆن دۆلار لە سندووقی گەشەپێدانی ئێران بۆ کرماشان خەرجدەکرێت\n📊 200 ملیۆن دۆلار لە سندووقی گەشەپێدانی ئێران بۆ کرماشان خەرجدەکرێت | پۆل: ئامار و راپرسی | زمانی بابەت: 🏳 کوردیی ناوەڕاست\n➕ ئەم بابەتە لەلایەن: (م. ب.)ەوە لە: Dec 14 2017 9:30AM تۆمارکراوە


كۆمپانیای هواوی كێشە دەخاتە نێوان چین و كەنەدا\n21/05/2022 ژمارەی بینراو 89\nبەهۆی بڕیارێكی حكومەتی كەنەدا بە قەدەغەكردنی بەكارهێنانی بەرهەمی هەردوو كۆمپانیای Huawei و ZTEی چینی لەناوخۆی وڵاتەكەی، ناڕەزایەتی حكومەتی چینی لێدەكەوێتەوەو وەزارەتی بازركانی چینیش رایدەگەیەنێت، بڕیارەكە پێشێلكردنی یاساكانی ئابووری بازاڕ و بازرگانی ئازادەو كاریگەری نەرێنی لەسەر پەیوەندییە ئابوورییەكانی هەردوو وڵات دروستدەكات.\nلە بەیاننامەیەكدا كە لەلایەن وەزارەتی بازرگانیی چین-ەوە بڵاوكراوەتەوە، ئاماژە بەوە كراوە كە بڕیارەكەی حكومەتی كەنەدا بە قەدەغەكردنی بەكارهێنانی بەرهەمی كۆمپانیاكانی Huawei و ZTE بە بیانووی ئاسایشی نیشتمانی و بەبێ نیشاندانی هیچ بەڵگەیەك، پێشێلكردنی یاساكانی ئابووری بازاڕ و بازرگانی ئازادە.\nلە بەیاننامەكەدا ئاماژە بەوەشكراوە كە ئەم بڕیارە زیان بە بەرژەوەندییە بازرگانییەكانی كۆمپانیا چینی و كەنەدییەكان دەگەیەنێت و كاریگەری نەرێنی لەسەر پەیوەندییە ئابوورییەكانی هەردوو وڵات دروست دەكات.\nوەزارەتی بازرگانیی چین هۆشداری داوە كە پەكین مافی خۆیەتی رێوشوێنی بەرپەرچدانەوە بگرێتەبەر ئەگەر بێت و كۆمپانیاكانی تووشی زەرەر و زیان بوون، داواشی لە كەنەدا كردووە بە شێوەیەكی گونجاو و بابەتیانە هەڵسەنگاندن بۆ هاوكارییەكانی نێوان وڵاتان بكات و دەستبەرداری هەنگاوە هەڵەكەی بێت.\nدوێنێ 20-5-2022، حكومەتی كەنەدا، بە بیانووی بوونی مەترسیی بۆسەر ئاسایشی نیشتمانی، كاركردنی كۆمپانیاكانی تەكنەلۆژیای چینی Huawei و ZTEی لە وڵاتەكەیدا قەدەغەكرد.\nلە بڕیارەكەدا هاتووە، كڕینی ئامێر و خزمەتگوزارییە نوێیەكانی 4G یان 5G لە كۆمپانیای Huawei و ZTE تا مانگی ئەیلولی ئەمساڵ رادەگیرێت، هەروەها بڕیار وایە تا مانگی كانوونی دووەمی 2027 ئەو ئامێر و خزمەتگوزارییانەی ئێستای سەر بە كۆمپانیاكانن، لە سیستەم لاببرێن.\nپێشتریش هەریەك لە وڵاتانی ئەمریكا، بەریتانیا، بەلجیكا، سوید، نیوزلەندا و ئوسترالیا بەكارهێنانی بەرهەم و خزمەتگوزارییەكانی ئەو دوو كۆمپانیا چینییەیان لە تۆڕەكانی 5G قەدەغە كردبوو.


له‌لایه‌ن: ئەلەند ئەکرەم - به‌روار: 2021-07-01-18:28:00 - کۆدی بابەت: 5703\nتەکنەلۆژیای نوێ دەکرێت بەوە پێناسە بکرێت کە ئەو زانستەیە گرنگی دەدات بە لێکۆڵینەوە لە هەر شتێک مرۆڤ تیایدا پێشکەوتووە، وەک بەرنامە و تەکنەلۆژیا نوێکان کە خزمەتی مرۆڤایەتی دەکەن بە شێوەیەکی گشتی، لە سەرەتاکانی سەدەی بیستدا تەکنەلۆژیای زۆر تەشەنەی سەندووە، ئەمەش وەک بەرهەم و دەرەنجامێکی شۆڕشی پیشەسازی، چەمکی تەکنەلۆژیای زۆر فراوان کراوە تا هەموو بوارەکانی ژیانی ڕۆژانە بگرێتەوە، تەکنەلۆژیا هەر شتێکە کە مرۆڤ زیادی کردووە بۆ خەرمانی زانیارییەکانی تا کارەکانی ژیانی ئاسان بکات، لێرەوە پێویستی خوێندنی تەکنەلۆژیای زانیاری لە زانکۆ و کۆلێژەکان دروست بووە.\nپسپۆڕیی تەکنەلۆژیای زانیاری\nپسپۆڕیی تەکنەلۆژیای زانیاری IT بریتییە لەو پسپۆڕییەی کە گرنگی بە خوێندنی کۆمپیوتەر و بەکارهێنانی دەدات لە هەڵگرتنی زانیاری و چارەسەرکردن و گواستنەوەی و بەکارهێنانی لە کاتی پێویستیدا، پسپۆڕیی تەکنەلۆژیای زانیاری یەکێکە لە پسپۆڕییەکانی سەر بە ئەندازیاری کۆمپیوتەر، ئەم پسپۆڕییە فراوانە و بازنەکەی هەموو ئامێرە زیرەکەکان دەگرێتەوە، لە نێوانیشیاندا پڕۆگرامکردنی بەرنامەکانی ئەو ئامێرانە و پەرەپێدانیان، چەمکی تەکنەلۆژیای زانیاری بۆ یەکەمجار لە وتارێکی گۆڤاری هارڤارد بزنس ڕیڤیو لە ساڵی 1959ـدا باسی لێوەکراوە، زانستی تەکنەلۆژیای زانیاری باس لە تەکنیکەکانی چارەسەرکردن و بەکارهێنانی شێوازەکانی سەرژمێری و بیکاری دەکات لە پڕۆسەکانی پڕۆگرامسازی لە ڕێگەی بەرنامەکانی کۆمپیوتەرەوە، هەروەها تەکنیکی دابەشکردنی زانیاریی لەسەر ئامێرەکانی تەلەفزیۆن و تەلەفۆن دەگرێتەوە، هەروەها ئەو خزمەتگوزاریانەی کە تەکنەلۆژیای زانیاری پێشکەشیان دەکات پەیوەندییان بە ئامێرەکانی کۆمپیوتەر و ئینتەرنێت و ئامێرە ئەلیکترۆنییەکان و ئامێرەکانی پەیوەندی و چەمکی بازرگانی ئەلیکترۆنییەوە هەیە، بەرەوپێشچوونی ئەم پسپۆڕییە بە چوار قۆناغدا تێپەڕ بووە، کە بریتین لە قۆناغی پێش میکانیک، کە لە پێش زایینەوە دەستی پێکردووە هەتا سەدەی چواردە، پاشان قۆناغی میکانیکی کە لە سەدەی چواردەوە بووە تا سەدەی هەژدە، پاشان سەردەمی کارۆمیکانیکی کە تا سەدەی نۆزدە بەردەوام بووە، پاشان کۆتا قۆناغ کە بریتییە لە قۆناغی ئەلیکترۆنی و ئێمە ئێستا لەو سەردەمەیداین و سوود لە پیشکەوتنەکانی دەبینین، پسپۆڕیی تەکنەلۆژیای زانیاری پێشوازییەکی فراوانی لێدەکرێت لە لایەن ملیۆنان کەس لە جیهاندا لەبەر ئەو گرنگییەی لە ژیانی ڕۆژانەماندا هەیەتی.\nبوارەکانی تەکنەلۆژیای زانیاری\nپسپۆڕیی لە تەکنەلۆژیای زانیارییدا یەکێکە لە دە بە بەهاترین پسپۆڕییەکان لە بازاری کاردا، لەبەر ئەوەی کە لە پلەی چوارەمدایە لە ڕیزی ئەو پسپۆڕیانەی زۆرترین داواکارییان لەسەرە، پێشبینی دەکرێت لە داهاتووی نزیکدا زیاتر لە 1.3 ملیۆن هەلی کار لە بواری تەکنەلۆژیای زانیاریدا هەبێت لە داهاتوویەکی نزیکدا، دەکرێت ئەم بوارە بخوێندرێت بەم شێوەیە:\nهەندێک کەس لە بوارەکەدا هەڵدەستن بە خوێندنی بواری داتابەیس و تۆڕەکانی ئینتەرنێت و سیستەمە کۆمپیوتەرییەکان، زۆر کەس نازانن کە ئەم بوارە چەندە سەختە و چۆن کار دەکات سەرەڕای ئەوەی بوارێکی زۆر ئاڵۆزە، لەبەر ئەوەی پسۆڕانی بوارەکە لە ڕووناکیدا کار ناکەن لەبەر سەلامەتیی هەموو سیستەمەکانی زانیاری.\nخوێندنی دیزاینکردنی سیستەمەکانی زانیاری و پڕۆگرامکردنی بەپێی داواکاری ئەو ڕێکخراوانەی کاری پێدەکەن، هەروەها شیکردنەوەی یاسا و داتا و تۆڕ و سیستەمەکانی زانیاری.\nدەکرێت بواری تەکنەلۆژیای زانیاری لە پەرەپێدانی ئامێرە تەکنەلۆژی و ئەو بەرنامانەی کە کاری پێدەکەن بخوێنرێت، ئەم کارە بۆ بەهێزکردن و پشتپێبەستراوتر بن، ئەوەی لە بوارەکەدا کار دەکات دەبێت ئەندازیارێکی ئامێرە زیرەکەکان بێت و ئەندازیاری پڕۆگرامسازی بێت.\nهەندێک کەس لە بوارەکەدا پەرەپێدانی ئینتەرنێت و وێب و دیزاینکردنی ماڵپەڕە ئەلیکترۆنییە جیاوازەکان دەخوێنێت لەسەر تۆڕی ئینتەرنێت، ئەمە بۆ ئەوەی شێوەیەکی باشتر بدەن بە ماڵپەڕە ئەلیکترۆنییەکان و کارێک بکەن بەکارهێنانی ئەو سیستمانە ئاسان و سادە و کارا بێت.\nپلەکانی خوێندنی تەکنەلۆژیای زانیاری\nدەکرێ بواری تەکنەلۆژیای زانیاری لە کۆلێژ و پەیمانگا و زانکۆکاندا بخوێنرێت و بڕوانامەکەی باوەڕپێکراوی تێدا بەدەستبێت، وە بۆ زیادکردنی هەلی بەدەستهێنانی کار لە بوارەکەدا هەندێک پلە و پسپۆڕی هەن کە دەکرێت بەدەستبێن:\nپلەی کەسی تەکنیکی (هونەری): ئەم پلەیە و بڕوانامەکەی لە کاتی خوێندنی پسپۆڕیی تەکنەلۆژیای زانیاری لە کۆلێژەکا و قوتابخانە پیشەییەکاندا بۆ ماوەی دوو ساڵ بەدەستدێن، بەڵام لە کاتی بەدەستهێنانی پلەکەدا داهات و مووچەی کەسەکە نزم دەبێت.\nپلەی بەکالۆریۆس: ئەم پلەیە لە کاتی خوێندن لە زانکۆکاندا بۆ ماوەی 4 ساڵ بەدەستدێت، هەلی بەدەستهێنانی کار لەم پلەیەدا 20 جار زیاترە لە کەسی تەنکیکی.\nپلەی ماجستێر: تەواوکەری پلەی بەکالۆریۆسە و خوێندنی بۆ ماوەی دوو ساڵ دەخایەنێت، ئەم پلەیە هەلی دامەزراندنی لە پلەی بەرزتر یان پلەی جێبەجێکاردا ئاسان دەکات، لەبەر ئەوەی خاوەنی پلەکە ئەزموونی زیاترە و تایبەتمەندیی زێدەترە.\nپلەی دکتۆرا: بریتییە لە تەواوکردنی هەردوو پلەی بەکالۆریۆس و ماجستێر، ماوەی خوێندن لەم پلەیەدا نزیکەی پێنج ساڵی پێدەچێت، ئەم پلەیە یەکێکە لە بەرزترین پلە و بڕواناماکان و بەم شەهادەیە کار و دامەزراندنی ڕاقی و بەرز دەستدەکەوێت.\nپلەی کەسی شارەزا لە تەکنەلۆژیای زانیاریدا لە ڕێگەی ئینتەرنێتەوە (ئۆنلاین): دەکرێت پلەیەکی زانستی لە پسپۆڕییەکانی تەکنەلۆژیای زانیاریدا بەدەستبێت لە ڕێگەی ئامادەبوونی خولەکانی ئینتەرنێت بۆ ماوەی دوو ساڵ یان زیاتر لە زانکۆ باوەڕپێکراوەکاندا، ئەم شێوازە لە کاتێکدایە کە بەربەستی ماددی و تێچووی زۆر هەبێت لە خوێندنی زانکۆکاندا، بەم شێوەیە کەسەکان خوێندنی ئۆنلاین هەڵدەبژێرن، لەبەر ئەوەی ئەم شێوازە نەرمیی تێدایە و بۆ هەمووان بەردەستە کە بخوێنن تیایدا و بڕوانامەیەکی باوەڕپێکراوی تێدا بەدەستبێنن.\nئەو کارانەی پسپۆڕانی تەکنەلۆژیای زانیاری دەتوانن بیکەن\nئەو کەسانەی هەڵگڕی بڕوانامەن لە پسپۆڕییەکانی تەکنەلۆژیای زانیاریدا دەتوانن هەلی جۆراوجۆری کارکردنیان دەستکەوێت، لەبەر ئەوەی ئەم پسپۆڕییە داواکاریی زۆری لەسەرە بەهۆی ئەو پێشکەوتنە تەکنەلۆژیەی جیهان بەخۆیەوە دەیبینێ، هەلی کار لەم بوارەدا گەشە دەکات و ڕێژەی گەشەکردنی زیاترە لە 31%، داهات و مووچەی ئەو کەسانەی لە پسپۆڕییەکەدا کار دەکەن زۆر بەرزە و لەوانەیە بگاتە نزیکەی 90,000 دۆلار لە ساڵێکدا (9 دەفتەر)، هەلی کار لە بوارەکەدا بەم شێوەیە:\nبەڕێوەبردنی سیستەمی تۆڕەکانی ئینتەرنێت و کۆمپیوتەر.\nپلەی بەرپرس لە داتابەیس\nپلەی ڕاوێژکار لە تەکنەلۆژیای زانیاریدا.\nلێکۆڵینەوەی شەرعی (ڕێگەپێدراو) بۆ کۆمپیوتەرەکان.\nدیزاینکردنی نموونەی زانیارییەکان.\nپەرەپێدانی بەرنامەی مۆبایلە زیرەکەکان.\nبەڕێوەبردنی پڕۆژەکانی دیزایکردنی زانیارییەکان.\nدیزاینکردنی پەڕەکانی ئینتەرنێت.\n^ أ ب "Information Technology Degrees", www.encyclopedia.com, Retrieved 16-09-2019. Edited.\n↑ "Information technology", www.wikiwand.com, Retrieved 16-09-2019. Edited.\n↑ "Technology", www.en.wikipedia.org, Retrieved 16-09-2019. Edited.\nبابه‌ته په‌یوه‌ندیداره‌كان به : تەکنەلۆژیای زانیاری - IT